3 juta belia Amerika Syarikat guna produk tembakau
Oleh KOSMO!

12 November 2022, 4:00 pm
WASHINGTON – Kira-kira 3 juta pelajar sekolah menengah dan sekolah tinggi di seluruh Amerika Syarikat (AS) menggunakan satu produk tembakau dalam tempoh 30 hari semasa kajian peringkat nasional mengenai perkara itu dijalankan dari Januari hingga Mei lalu.
Agensi berita United press International (UPI) melaporkan kelmarin bahawa kajian itu mendapati rokok elektronik dan cerut berperisa mengatasi penggunaan rokok biasa di AS.
Pasukan penyelidik menganalisis data Kaji Selidik Tembakau Belia Kebangsaan 2022 untuk membuat anggaran tersebut. Hasil kajian itu diterbitkan bersama oleh Pentadbiran Makanan dan Ubat (FDA) serta Pusat Kawalan dan Pencegahan Penyakit (CDC). Ia disiarkan dalam Laporan Mingguan Morbiditi dan Kematian CDC kelmarin.
Pegawai-pegawai kesihatan Persekutuan berkata, data tersebut menyaksikan penggunaan produk tembakau komersial terus mengancam kesihatan belia AS.
Menurut kajian itu, seramai 2.51 juta atau 16.5 peratus pelajar sekolah tinggi dan 530,000 atau 4.5 peratus pelajar menengah rendah menggunakan produk tembakau pada tahun ini di seluruh AS.
Kumpulan lain dengan peratusan penggunaan produk tembakau tinggi adalah kanak-kanak yang mendapat gred rendah di sekolah (27.2 peratus), pelajar yang mengalami gejala tekanan psikologi teruk (18.3 peratus), golongan transgender lesbian, gay atau biseksual (16.6  peratus) serta pelajar miskin (12.5 peratus).

“Fakta bahawa 3 juta kanak-kanak menggunakan sekurang-kurangnya satu produk tembakau adalah sangat membimbangkan, memandangkan penggunaan tertinggi itu berlaku dalam kalangan remaja yang menjadi sasaran syarikat tembakau,” kata ketua pelobi Persatuan Paru-Paru Amerika bagi isu tembakau dan penjagaan kesihatan berpangkalan di Washington, Erika Sword.
Persatuan itu berkata, perubahan dalam metodologi kajian apabila kanak-kanak kembali ke sekolah setelah berada di rumah akibat pendemik Covid-19, menyukarkan perbandingan untuk tahun 2022 berbanding anggaran nasional pada tahun-tahun sebelumnya. – Agensi


Kerajaan Komited bangunkan e-Sukan
Oleh ABDUL RASHID ABDUL RAHMAN

12 November 2022, 3:35 pm
BERA – Perdana Menteri, Datuk Seri Ismail Sabri Yaakob berkata, kerajaan komited membangunkan e-Sukan di negara ini yang kini sudah tidak asing lagi kepada masyarakat khususnya golongan belia.
Beliau berkata, usaha kerajaan dalam membangunkan e-Sukan dapat dilihat melalui pelbagai inisiatif termasuk jumlah peruntukan sebanyak RM13 juta dalam Bajet 2023 untuk sukan itu.
“E-sukan sudah tidak asing lagi dalam kalangan belia dan tanggapan masyarakat juga sudah berubah terhadap e-sukan yang kini sudah mampu menjadi kerjaya kepada anak muda.
“Industri e-Sukan dunia juga sedang giat berkembang dan ia dijangka mampu menjana pendapatan sehingga RM7.56 bilion pada tahun 2024,” katanya ketika berucap pada Karnival Keluarga Malaysia Anak Muda Gegor Bera di Dewan Konvensyen Majlis Daerah Bera di sini hari ini.
Menurut Ismail Sabri, e-Sukan semakin mendapat tempat di negara ini malah ia penyertaan belia dalam sukan ini menunjukkan kecemerlangan dari semasa ke semasa.
“Saya dimaklumkan juara Liga Profesional Mobile Legends (MPL) MY musim ke-10, Team Haq Esports Club yang menduduki ranking ke empat dunia, juga hadir untuk memeriahkan karnival pada hari ini.

“Pasukan ini juga akan mewakili Malaysia di Kejohanan Dunia Mobile Legends Bang Bang M4 pada tahun hadapan di Jakarta, Indonesia”katanya.
Sementara itu beliau berharap Karnival Keluarga Malaysia Anak Muda Gegor Bera dapat dijadikan acara tahunan kerana memberikan manfaat besar kepada orang ramai.
Katanya, karnival itu menjadi platform kepada belia khususnya di Bera untuk menerokai peluang pekerjaan dan meningkatkan sosio-ekonomi mereka.
“Saya ingin menzahirkan ucapan penghargaan kepada Pertubuhan Keselamatan Sosial (Perkeso), Human Resources Development Corporation (HRDCorp) dan Miat Quadra E-Sport Club di atas kejayaan menganjurkan acara yang menghimpunkan anak muda dari Parlimen Bera dan kawasan sekitarnya.
“Tahniah kepada penganjur kerana mengetengahkan e-sukan yang kini sudah menjadi trend dalam kalangan belia termasuk di daerah Bera,”ujarnya. – KOSMO! ONLINE


Lebih 3,000 hadiri pengebumian ulama terkenal Kedah
Oleh KOSMO!

12 November 2022, 3:03 pm
JERLUN – Jenazah ulama terkenal Kedah, Allahyarham Abdul Hamid Ismail atau dikenali sebagai Pak Su Mid, 96, selamat dikebumikan di Tanah Perkuburan Islam Masjid An-Najjah di Ayer Hitam, dekat sini.
Allahyarham Pak Su Mid dikebumikan kira-kira pukul 12 tengah hari tadi.
Lebih 3,000 orang menghadiri majlis pengebumian Allahyarham.
Terdahulu, jenazah arwah disembahyangkan di Masjid An-Najjah pada pukul 11.15 pagi.
Beberapa pemimpin dilihat turut berada pada majlis pengebumian antaranya
bekas Perdana Menteri, Tun Dr. Mahathir Mohamad serta isteri, Tun Dr. Siti Hasmah Mohamad Ali.
Turut hadir ialah penyandang Parlimen Jerlun, Datuk Seri Mukhriz Mahathir.

Kosmo! Online melaporkan ulama terkenal Kedah, Pak Su Mid meninggal dunia semalam dipercayai kerana sakit tua.
Difahamkan Allahyarham Abdul Hamid meninggal dunia kira-kira pukul 6 petang semalam di sebuah hospital swasta di sini.
Pak Su Mid dilahirkan pada 1926 di Jerlun dan terkenal dengan kata-kata hikmahnya yang disampaikan secara mendalam dan penuh kiasan.
Antara amalan Allahyarham ialah tidak pernah meninggalkan puasa sunat sejak 30 tahun lepas dan sering berwuduk.
Antara kitab yang menjadi rujukan Pak Su Mid ialah, Hilyatul Auliyak, Futuhat Makkiyah Ibn Arabi dan Khozinatul Asror. – KOSMO! ONLINE


Allah pinjamkan awak buat saya sangat sekejap – Kekasih Allahyarham Syazlin
Oleh MOHD. HAIKAL ISA

12 November 2022, 1:58 pm
PETALING JAYA – “Saya kena terima setiap yang hidup mesti akan merasai mati.”
Itu antara bait-bait luahan perasaan teman lelaki pelakon dan pempengaruh, Allahyarham Syazlin Zain iaitu Shaf Pablo terpaksa merelakan pemergian kekasih hati ke negeri abadi.
Ujar Shaf yang merupakan anggota kumpulan hip-hop, Forceparkbois, dia tidak akan melupakan segala kenangan manis bersama Allahyarham walaupun berat ujian yang terpaksa diharunginya.
“Terima kasih untuk segalanya sayang. Saya takkan lupakan semua kenangan manis, suka duka dan gembira kita bersama.
“Allah pinjamkan awak buat saya betul-betul sekejap. Saya kena terima setiap yang hidup mesti akan merasa mati dan benda yang paling dekat dengan kita adalah kematian.
“Dan, benda yang paling jauh dengan kita adalah hari semalam. Siapalah diri ini untuk menolak takdir qada’ dan qadar. Walaupun berat saya cuba yang terbaik untuk diri ini,” coretnya menerusi Instastory.
Menurut Shaf lagi, dia akan cuba cekal menghadapi hari mendatang tanpa Allahyarham di sisinya walaupun sedar perihal tersebut adalah sangat sukar dilakukan.
“Sayang, percayalah saya akan cuba sedaya upaya yang saya mampu untuk kuat harungi liku-liku kehidupan ini berseorangan.

“Tanpamu sayang tapi semangat dan impian awak akan saya bawa bersama sampailah tiba masa saya pula akan bersamamu di sana kelak.
“Allah lebih sayangkan awak. Semoga roh sayang ditempatkan dalam kalangan orang-orang yang beriman. Tenanglah disana sayang. Kekasihmu ini akan selalu merinduimu,” tulisnya lagi.
Terdahulu, polis mengesahkan Syazlin Zainal, 26, maut selepas terjatuh dari tingkat 22 di sebuah pangsapuri di Taman Iskandar, dekat sini, kelmarin.
Syazlin pernah membintangi beberapa drama tempatan antaranya Sitik Tok, Oh My Hantaran, Dia Yang Ku Jadikan Suami, Takdir Yang Tertunda dan Ada Yang Ngikut.
Allahyarham merupakan anak bongsu daripada lima beradik dan anak perempuan tunggal dalam keluarganya. – KOSMO! ONLINE


Pesohor teori konspirasi diperintah bayar lagi pampasan AS$473 juta
Oleh KOSMO!

12 November 2022, 2:00 pm
WASHINGTON – Seorang hakim di Amerika Syarikat (AS) memerintahkan ahli teori konspirasi, Alex Jones membayar ganti rugi tambahan AS$473 juta (RM2.19 bilion) kerana membuat dakwaan tidak benar bahawa amukan senjata api di sekolah rendah Sandy Hook pada 2012 adalah ‘palsu’.
Panel juri Connecticut, di mana pembunuhan beramai-ramai itu berlaku, memberikan pampasan AS$965 juta (RM4.48 bilion) pada bulan lalu kepada waris lapan mangsa tragedi Sandy Hook dan seorang ejen Biro Siasatan Persekutuan (FBI) yang memfailkan saman fitnah terhadap Jones.
Hakim Mahkamah Superior, Barbara Bellis yang mengadili kes berkenaan, memerintahkan pembayaran ganti rugi tambahan AS$473 juta itu kelmarin.
“Jones dan syarikat medianya, Free Speech Systems melakukan serangan fitnah terhadap semua plaintif selama hampir satu dekad,” kata Bellis.
Defendan merupakan pengasas laman web InfoWars dan pengacara sebuah rancangan radio popular. Dia berdepan berbilang saman fitnah oleh waris mangsa insiden tembakan yang meragut nyawa 20 kanak-kanak serta enam guru itu di Connecticut.
Jones, 48, bertahun-tahun mendakwa dalam program radionya bahawa insiden tembakan Sandy Hook adalah ‘lakonan’ yang didalangi aktivis-aktivis kawalan senjata api, manakala ibu bapa terbabit merupakan ‘pelakon krisis’. Dia bagaimanapun akhirnya mengaku tragedi itu ‘100 peratus’ benar.

Keluarga-keluarga tragedi Sandy Hook berkata, pembohongan dan penafian oleh Jones, berserta keupayaannya untuk mempengaruhi beribu-ribu pengikut, telah menyebabkan mereka mengalami trauma.
Mereka juga menceritakan telah diganggu dan diugut oleh peminat Jones. – AFP


30 buah lagu layak bertanding di SFMM37
Oleh NUR AL-FAIRUZA SYARFA NOR SAIDI

12 November 2022, 1:39 pm
PETALING JAYA – Sebanyak 30 buah lagu diumumkan layak bertanding di peringkat Separuh Akhir Muzik-Muzik ke-37 (SFMM37) yang akan berlangsung selama dua hari pada 25 dan 26 November ini.
Sebanyak 18 buah lagu dipertandingkan pada hari pertama dan baki 12 buah lagi lagu lain akan dibawa ke hari kedua.
Menurut Penerbit Eksekutif SFMM37, Jamil Hassan, industri muzik tempatan kian berkembang dengan kepelbagaian genre sekali gus menyaksikan lebih banyak penyertaan dihantar berbanding sebelum ini.
“Ada peningkatan dalam jumlah lagu dengan genre berbeza yang kami terima.
“Industri muzik Malaysia telah berkembang pesat sewaktu pandemik dengan menyaksikan pengkarya lebih aktif pada musim kali ini,” ujarnya pada sidang akhbar pengumuman SFMM37 di Nero Event Space, PJ PAC One Utama, Damansara Utama semalam.
Pertandingan SFMM37 menyaksikan buat pertama kalinya penyanyi bersuara lunak, Amir Masdi mendominasi dengan dua buah lagu nyanyiannya iaitu Esok dan Debu (duet dengan Dayang Nurfaizah).

Karya Esok merupakan hasil ciptaan Amir sendiri bersama Shazee Ishak dan Audi Mok, manakala komposer Debu ialah Mas Dewangga, Jova Devito, Firdaus Rahmat, Mike Chan, Karim Karam dan Acap Salim.
SEBANYAK 30 buah lagu pelbagai genre berjaya membolosi Separuh Akhir Muzik-Muzik ke-37 (SFMM37) yang akan berlangsung selama dua hari pada 25 dan 26 November ini.
Selain itu, beberapa artis lain turut layak bertanding antaranya Ernie Zakri dan Hafiz Suip (Berakhirlah Pencarianku ciptaan Ikhwan Fatanna dan Wan Saleh serta lirik oleh Datuk A. Aida).
Kedua-dua penyanyi itu juga layak bertanding dengan lagu solo masing-masing iaitu Ernie (Korban hasil karyanya sendiri) serta Hafiz (Takhluk Cinta ciptaan Firdaus Rahmat, Iqie Hugh, dan John Jeves).
Penyanyi rap popular, Joe Flizzow tercalon dengan Satu Malam Di Temasek (ciptaan Joe dan SonaOne), serta Habis Sini (duet dengan Naim Daniel ciptaa Naim, Joe, SonaOne, Mas Dewanggadan Firdaus Rahmat).
Naim juga turut bertanding menerusi lagu solo iaitu Mainan karya Firdaus Rahmat, Omar K dan Mas Dewanga.
Pentas SFMM37 turut menyaksikan Shila Amzah membawakan Khilaf Asmara (ciptaan Amylea) dan Bahagiakan Dia (bergandingan dengan Liza Hanim) hasil karya Aliff Iskandar dan Que Afiq, sementara Khai Bahar pula menerusi lagu Sengsara (ciptaan John Jeeves, Firdaus Rahmat dan Omar K).
Artis lain yang layak beraksi di SFMM37 ialah Alif Satar & The Locos (Anugerah Terindah ciptaan Alif, Romeo, Tam Cobain dan Efry Arwis), Dolla (Berani karya John Jeeves dan Firdaus Rahmat), Naqiu (Kisah Lara Hati ciptaannya sendiri dan Johan John).
Selebihnya menyaksikan Yonnyboii, Zynakal dan Asyraf Nasir (Tak Sangka karya penyanyi asal), Indah Ruhaila (Demi Kamu komposer Johan John) dan Iman Troye (Nang ciptaan Ezra Kong dan A. Ramle).
Turut serta, Siti Nordiana (Cukup Derita Itu hasil karya Tam Spider), Jaclyn Victor (Perempuan oleh Johan John), Ara Johari (Sumpahan Salju ciptaan Ziin) dan karya ciptaan sendiri Payung Pelangi oleh Noki dan MK.
Kumpulan yang sedang meningkat naik Imsomniack turut menyertai barisan menerusi lagu Sempurna (karya penyanyi asal), Marsha (Kembali Terang hasil ciptaan Senna & Ajin), Hael Husaini (Sama Seperti Dulu oleh Hael dan Iqie Hugh) dan Shiha Zikir (Irama komposer Iqie Hugh, Firdaus Rahmat dan John Jeeves).
Sementara Hazama, Kmy Kmo dan Luca Sickta (Makuta ciptaan Kmy Kmo dan Luca Sickta), Floor 88 (24434 ciptaan Zai Hamzah), Haqiem Rusli dengan karya sendiri (Hitam Saksi Putih), dan Aina Abdul dengan ciptaannya Terus Hidup.
Edisi SFMM37 menyaksikan Datuk Mokhzani Ismail masih mengekalkan kedudukan sebagai juri tetap bagi mengadili kesemua lagu yang dipertandingkan.
Rancangan tersebut yang diadakan di Sri Pentas 2, Plaza Alam Sentral, Shah Alam, Selangor akan dikendalikan oleh hos baharu iaitu Muaz Mohamed dan Izzue Islam.
Terdahulu, Shila Amzah dan SOG muncul sebagai juara pada edisi Juara Lagu ke36 (AJL36) menerusi lagu Pelukan Angkasa. – KOSMO! ONLINE


PRU15: Utamakan kemenangan BN, bukan diri sendiri
Oleh HARRITH HISHAM

12 November 2022, 2:29 pm
PETALING JAYA – Kempen Pilihan Raya Umum ke-15 (PRU15) yang bakal memasuki minggu kedua perlu meletakkan fokus kepada kemenangan Barisan (BN) sebagai keutamaan.
Pengerusinya, Datuk Seri Ahmad Zahid Hamidi berkata, semua ahli BN perlu bersatu padu dalam mencapai matlamat yang sama dan mengetahui musuh sebenar mereka.
Katanya, calon diingatkan supaya tidak terlalu fokus untuk memenangi diri sendiri dengan memperlekeh sahabat dalam BN yang sedang bertanding.
“Dalam tempoh kurang tujuh hari ini marilah kita memberikan fokus sebesar-besarnya kepada kemenangan BN.
“Ingatlah tujuan kita bertanding dalam PRU15 adalah untuk meyakinkan rakyat bahawa hanya BN pilihan terbaik demi masa depan Malaysia, bukan parti-parti yang lain,” katanya dalam satu hantaran di Facebook sebentar tadi.
Dalam pada itu, Ahmad Zahid berkata, kemenangan BN secara kolektif lebih bermakna daripada kemenangan secara individu.

“Jadikanlah episod-episod hitam sejarah politik yang melanda BN menjadi sempadan dan titik baharu agar kita tidak mengulangi kesilapan.
“Kenyataan populis dan menguntungkan peribadi sendiri tetapi menggugat nama parti perlulah dihindari dalam keghairahan kita berkempen,” ujarnya. – KOSMO! ONLINE


Terima kasih untuk segalanya – teman lelaki Syazlin
Oleh MUHAMMAD HAIKAL RAMLI

12 November 2022, 2:52 pm
PETALING JAYA – Teman lelaki kepada Allahyarham Syazlin Zainal yang maut selepas terjatuh dari tingkat 22 sebuah pangsapuri di Johor Bahru tampil membuat luahan perasaan di laman instagram miliknya, semalam.
Penyanyi rap, Shaf Pablo menzahirkan rasa kehilangan berhubung pemergian teman wanitanya yang berlaku dengan sangat cepat dan menyifatkan kehadiran Syazlin dalam hidupnya begitu singkat namun reda dengan pemergiannya.
“Terima kasih untuk segalanya sayang. Saya tidak akan lupakan semua kenangan manis, suka dan duka, gembira kita bersama.
“Allah pinjamkan awak bersama saya betul-betul sekejap. Saya kena terima setiap yang hidup mesti akan berasa mati dan perkara yang paling hampir dengan kita adalah kematian serta benda yang paling jauh dengan kita adalah hari semalam.
“Siapalah diri ini untuk menolak qada dan qadar. Walaupun berat, saya cuba yang terbaik untuk diri ini,” luahnya dalam satu hantaran di Instagram.
Dalam pada itu, Syaf yang hadir ke majlis pengebumian arwah di Tanah Perkuburan Islam Taman Keramat AU2 turut mendoakan agar arwah ditempatkan dalam kalangan orang beriman.

“Sayang, percayalah saya akan cuba sedaya upaya yang saya mampu untuk kuat harungi liku-liku kehidupan ini berseorangan tanpamu. Semangat dan impian sayang akan saya bawa bersama sampai tiba masa saya bersama dengan awak di sana kelak.
“Allah lebih sayangkan awak. Semoga roh sayang ditempatkan dalam kalangan orang beriman. Tenanglah disana sayang, kekasihmu ini akan selalu merinduimu. Saya sayang awak Syazlin Suhaizan Zainal,” tulisnya lagi.
Untuk rekod, arwah Syazlin Zainal mula dikenali selepas membintangi drama berepisod SiTik Tok yang dimuatkan dalam slot Samarinda, TV3. – KOSMO! ONLINE


PRU15: Ku Nan kesal bahan kempen dirosakkan
Oleh MOHD. HUSNI MOHD. NOOR

12 November 2022, 1:18 pm
PUTRAJAYA – Calon Barisan Nasional (BN) P.125 Putrajaya, Datuk Seri Tengku Adnan Tengku Mansor menyatakan kekesalan beliau susulan kejadian poster gambarnya dan bahan kempen lain yang di conteng, semalam.
Tengku Adnan (Ku Nan) ketika ditemui berkata, insiden itu kali pertama di alaminya selepas empat kali bertanding dalam Pilihan Raya Umum (PRU).
Menurutnya, beliau akui rasa sedih kerana ia tidak pernah berlaku selama menjadi wakil rakyat di sini sejak 2004.
“Saya sedih, datang orang dari hutan mana datang dia cat poster saya, pangkah poster saya dan jahanamkan bahan kempen yang kami telah pasang. Kami telah buat laporan polis malam tadi.
“Putrajaya adalah tempat yang aman dan kita tidak mahu insiden ini berlaku lagi. Kita telah didik warga kita bersama-sama bersatu padu dan mempunyai etika yang baik, ini konsep kita, konsep kekeluargaan,” katanya ketika ditemui di Anjung Floria, Presint 4, di sini hari ini.
Katanya, beliau sudah mengarahkan jentera kempen supaya tidak melakukan tindak balas terhadap insiden itu dan banyakkan bersabar.

Ku Nan berkata, beliau menasihatkan pihak yang melakukan perkara itu supaya berhenti melakukan benda-benda mungkar kerana tindakan itu tidak diterima sama sekali di Putrajaya.
“Sebagai ketua kampung di sini, saya telah jaga kampung ini dengan aman sejahtera. Kenapa lakukan semua ini kalau tahu kamu sudah nak kalah.
“Jangan terdesak sangat kita nak bertanding. Bertandinglah secara baik,” katanya.
Katanya, beliau difahamkan insiden itu dikesan berlaku di Presint 8 dan Presint 11 di mana posternya diconteng dan bahan kempen dirosakkan.
Jelasnya lagi, laporan polis sudah dibuat malam tadi dan beliau menyerahkan sepenuhnya kepada polis untuk menyiasat dalang di sebalik insiden itu.
Sementara itu, Ketua Polis Daerah Putrajaya, Asisten Komisioner A. Asmadi Abdul Aziz ketika dihubungi mengesahkan insiden berkenaan.
“Kami mengesahkan dua laporan polis diterima berhubung kejadian itu dan kes akan disiasat mengikut Seksyen 427 Kanun Keseksaan kerana kesalahan perbuatan khianat,” katanya.-KOSMO! ONLINE


Operasi LRT dijangka kembali normal tidak lama lagi
Oleh NUR HUDA MUSA

12 November 2022, 1:23 pm
PETALING JAYA – Laluan transit aliran ringan (LRT) Kelana Jaya berkemungkinan besar dapat kembali kepada pengoperasian normal tidak lama lagi.
Menteri Pengangkutan, Wee Ka Siong berkata, ia susulan sistem isyarat dan komunikasi LRT itu kini dilaporkan berada dalam keadaan baik selepas menjalani pengujian.
“Pagi ini saya telah diberi taklimat tentang pengujian sistem kawalan tren automatik (ATC) oleh pihak Rapid Rail yang bermula pada pukul 11 malam hingga pukul 5 pagi tadi, sambil dipantau oleh Bahagian Perancangan dan Penguatkuasaan Rel APAD.
“Matlamat utama pengujian ini adalah untuk memastikan kestabilan dan keselamatan sistem sebelum meneruskan pengoperasian penuh,” katanya dalam satu hantaran di Facebook hari ini.
Katanya, pasukan itu telah menggerakkan 24 set tren di sepanjang laluan Putra Heights ke Gombak.
“Hari ini, mereka akan menguji 38 set tren di sepanjang laluan dengan jarak lima minit antara setiap set tren.

“Saya akan terus memantau perkembangan ini termasuklah ketika saya berada di Ayer Hitam. Mudah-mudahan saya dapat membawa berita baik esok,” ujarnya.
Terdahulu, sebanyak 16 stesen LRT dari Stesen Kelana Jaya hingga Stesen Ampang Park digantung operasi selama tujuh hari bermula 9 November hingga 15 November nanti. – KOSMO! ONLINE


PRU15: Gelombang baharu sokongan pengundi Cina, India terhadap BN – Ahmad Zahid
Oleh SHAMSUL KAMAL AMARUDIN

12 November 2022, 2:07 pm
BAGAN DATUK – Selepas seminggu kempen Pilihan Raya Umum Ke-15 (PRU15), Barisan Nasional (BN) mendapati terdapat gelombang baharu sokongan pengundi Cina dan India terhadap parti tersebut.
Pengerusinya, Datuk Seri Dr. Ahmad Zahid Hamidi berkata, peningkatan ketara dapat dilihat di kalangan pengundi India dengan setakat ini kemungkinan berada pada tahap 45 peratus.
Jelasnya, perubahan sokongan itu disebabkan pengundi kedua-dua kaum itu telah serik dengan kegagalan pemerintahan kerajaan Pakatan Harapan (PH) selama 22 bulan dan kemudian 17 bulan di bawah Perikatan Nasional (PN).
“Saya amat teruja dalam lawatan ke beberapa kawasan Parlimen ditandingi calon BN dan (perubahan sikap ini) merupakan gelombang baharu atas kegagalan dua kerajaan terdahulu selepas PRU-14,” katanya kepada pemberita selepas merasmikan Fiesta Balik Bagan Datuk Jom Balik Mengundi di Jeti Waterfront Bagan Datuk di sini hari ini.
Sehubungan itu, Presiden UMNO tersebut meminta seluruh jentera dan calon BN menggandakan usaha untuk baki seminggu tempoh berkempen bagi meraih lebih banyak sokongan terhadap parti tersebut.
Beliau percaya PRU15 adalah masa untuk mengubat kerinduan pengundi pelbagai kaum di seluruh negara untuk melihat BN kembali memerintah negara.

Menurut beliau, kaedah berkempen telah diberitahu di seluruh negara melalui sistem sedia ada dalam ‘bilik perang’ yang telah mengaktifkan semua maklumat ke seluruh ‘bilik perang’ setiap negeri dan Pusat Daerah Mengundi (PDM) berdasarkan lokaliti.
“Kita telah melipat gandakan usaha bukan sahaja kempen dari pintu ke pintu tetapi juga mengambil kira daripada ‘kiraan kepala’ pengundi-pengundi,” ujar beliau.
Mengenai sokongan pengundi Melayu, Ahmad Zahid memaklumkan sokongan orang Melayu sentiasa menunjukkan peningkatan dan disifatkan sebagai ‘pengundi putih’. – KOSMO! ONLINE


Hujan lebat di 10 negeri petang ini
Oleh HARRITH HISHAM

12 November 2022, 2:36 pm
PETALING JAYA – Penduduk di kawasan rendah dinasihatkan agar terus berwaspada susulan amaran ribut petir dan hujan lebat petang ini.
Jabatan Meteorologi (MetMalaysia) dalam laporannya berkata, keadaan cuaca buruk itu diramalkan berlanjutan sehingga pukul 5 petang nanti.
Ia melibatkan keseluruhan kawasan di Perlis dan beberapa di Kedah iaitu Kubang Pasu, Padang Terap, Sik dan Baling.
“Perak pula melibatkan Kuala Kangsar, Kinta, Kampar, Batang Padang dan Muallim manakala Pahang meliputi Tanah Tinggi Cameron, Lipis, Raub, Bentong, Bera, Pekan dan Rompin.
“Bagi Selangor, hujan lebat tertumpu di Hulu Selangor, Klang, Gombak, Petaling, Kuala Langat, Hulu Langat dan Sepang,” katanya.
Dalam pada itu, MetMalaysia juga mengeluarkan amaran sama di Kuala Lumpur, Putrajaya, Negeri Sembilan, Melaka dan Johor.

“Selain itu, di Sarawak membabitkan Miri (Subis, Beluru, Miri dan Marudi) dan Limbang.
“Sabah pula melibatkan Pantai Barat, Tawau (Tawau, Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat,” ujarnya.
Tambahnya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Penerbangan Thailand paling tepati masa di dunia
Oleh KOSMO!

12 November 2022, 3:00 pm
BANGKOK – Dua syarikat penerbangan Thailand dinobatkan sebagai antara yang paling ‘menepati masa’ di dunia pada September lalu, lapor laman berita Thaiger.
Perkara itu terkandung dalam senarai 10 Syarikat Penerbangan Paling Menepati Masa yang disusun menggunakan data sebenar daripada pangkalan data penerbangan Official Airline Guide (OAG).
OAG yang berpangkalan di Britain, menyediakan data penerbangan paling tepat dan penuh dengan maklumat.
Penerbangan yang berlepas dalam lingkungan 15 minit dari masa yang dijadualkan, dianggap menepati masa.
Penerbangan sebaliknya berlepas 15 minit atau lewat daripada waktu yang ditetapkan.
Bangkok Airways muncul syarikat penerbangan ketiga paling menepati masa di dunia, manakala syarikat Thai AirAsia tersenarai di tempat kelapan.

Syarikat penerbangan rantau Asia Pasifik mendominasi senarai itu apabila menduduki enam daripada 10 tempat teratas.
Data itu mewakili sekurang-kurangnya 80 peratus daripada semua penerbangan berjadual yang dikendalikan oleh syarikat penerbangan di serata dunia.
Kedudukan 10 teratas senarai berkenaan adalah Eurowings (Jerman), Garuda Indonesia (Indonesia), Bangkok Airways (Thailand), Fuji Dream Airlines (Japan), Safair (Afrika Selatan), Jeju Airlines (Korea Selatan), Oman Air (Oman), Thai AirAsia (Thailand), Uni Airways (Taiwan) dan South African Airways (Afrika Selatan). – Agensi


GV9: ‘Meremang bulu roma dengar suara Jaclyn Victor’
Oleh KOSMO!

13 November 2022, 10:04 pm
KUALA LUMPUR – Persembahan pembukaan oleh Jaclyn Victor yang menyanyikan Lagu Untuk Mu daripada Meet Uncle Husin nampaknya berjaya memukau para penonton Gegar Vaganza 9 (GV9) malam ini.
Ternyata vokal Jaclyn mampu diuji dengan pelbagai genre lagu termasuk Irama Malaysia, malah irama dangdut sekalipun.
Episod kesembilan malam ini nampaknya peserta-peserta lain terpaksa berhempas pulas untuk melawan kelantangan vokal daripada Jaclyn itu.
Rata-rata pengguna media sosial juga meninggalkan komen memuji persembahan oleh penyanyi itu di akaun media sosial termasuk di Twitter.
“Jaclyn rock habis malam ni, lagu pembukaan pula tu. Vokal dia ‘power’ macam biasa, dia pun nampak santai sahaja nyanyikan lagu bernada tinggi ni,” tulis @boysram.
“Meremang dengar suara Jac nyanyi lagu ni, ternyata dia calon juara tahun ni,” kata @amrinaroslan.

“Jujur cakap persembahan Jac malam ni di luar jangkaan. Suara dia memang padu geng,” jelas @snowline 92. -KOSMO! ONLINE


Pengantin serah mas kahwin kereta Toyota Raize, vespa Primavera
Oleh KOSMO!

13 November 2022, 9:30 pm
JAKARTA – Sebuah majlis pernikahan di wilayah Jawa Tengah menjadi tular kerana pengantin lelaki menyerahkan mas kahwin berupa sebuah kereta dan motosikal jenis vespa, lapor portal berita Wolipop semalam.
Berdasarkan video yang dikongsikan, rombongan pengantin lelaki dilihat tiba di rumah pengantin perempuan sambil membawa kereta jenis Toyota Raize dan vespa Primavera.
Kedua-dua kenderaan itu dikatakan berharga sekitar 230 juta rupiah (RM68,781) dan 50 juta rupiah (RM14,952) setiap satu.
Menurut jurusolek yang memuat naik video itu, Fitrilia Arum Laras Shinta, majlis perkahwinan tersebut berlangsung pada 10 November lalu di Pati, Jawa Tengah.
“Penduduk Pati kebiasaannya menyerahkan mas kahwin berupa kenderaan,” katanya.
Video tersebut menjadi tular dengan ramai netizen memberikan pelbagai komen.

“Jika benar-benar cinta, tak perlukan harta, tak perlukan sandiwara, pasti berkekalan,” kata seorang netizen.
“Saya bersusah payah untuk tersenyum dan bermimpi kerana mimpi itu ternyata amat mahal,” kata seorang netizen sambil merujuk kepada mas kahwin tersebut. – Agensi


Baju ‘seksi’ Syafinaz ditegur netizen
Oleh NUR EMIRA SAIZALI

13 November 2022, 11:28 pm
SHAH ALAM – Penampilan juri tetap Gegar Vaganza musim kesembilan (GV9), Datuk Syafinaz Selamat pada konsert suku akhir malam ini dilabel sebagai mencolok mata dan tidak sesuai untuk tontonan seisi keluarga.
Pada konsert malam ini, Syafinaz dilihat memakai busana yang menggunakan material kain net sehingga seolah-olah menampakkan kulitnya pada bahagian dada dan lengannya.
Rata-rata netizen berpendapat pakaian sebegitu tidak seharusnya dipakai dalam sebuah program yang ditonton oleh seluruh lapisan umum.
“Baju Syafinaz malam ini sangat tidak sesuai,” komen netizen.
“Tiada sesiapa ke nak tegur baju Syafinaz agak seksi untuk konsert GV9 pada malam ini?” ciap seorang lagi netizen.
Tangkap layar komen netizen berhubung baju Syafinaz Selamat pada malam konsert suku akhir, GV9.
Sebelum ini, penampilan Syafinaz sering meraih pujian ramai pada setiap konsert kerana kerap tampil dengan busana anggun dan unik. – KOSMO! ONLINE


Badminton: Regu lelaki Malaysia tumpas kepada China
Oleh AZIZAN HASHIM

13 November 2022, 9:23 pm
IPOH – Hasrat Malaysia meraih gelaran dalam Kejohanan Badminton Petronas Malaysia International Series berakhir di Ipoh hari ini tidak kesampaian.
Ini berikutan kekalahan wakil tunggal negara dalam perlawanan akhir acara beregu lelaki yang berlangsung di Arena Badminton Perak di sini.
Sandaran kepada pasangan Beh Chun Ming-Goh Boon Zhe musnah dalam hanya 52 minit apabila pasangan muda itu tumpas 21-11, 21-13 kepada pasangan China, Chen Bo Yang-Liu Yi.
Pasangan negara itu bermula dengan baik, tetapi gagal mengekalkan momentum apabila lawan mengenakan tekanan.
Chun Ming-Boon Zhe nyata bukan tandingan lawan yang lebih besar dari segi susuk badan itu.
Bagi kejayaan mereka itu pasangan China itu meraih AS$790 (RM31,600) manakala Chung Ming-Boon Zhe terpaksa berpuas hati dengan RM14,300.

Pemain perseoranngan lelaki Indonesia, Syabda Perkasa Belawa berjaya menyekat Negara Tembok Besar itu menyapu bersih semua gelaran.
Syabda yang diletakkan sebagai pilihan kelapan menumpaskan pemain China Lei Lan Xi 21-17, 21-18 sekali gus meraih RM30,000. Lan Xi meraih RM14,300.
Terdahulu, China muncul juara acara beregu campuran, perseorangan wanita dan beregu wanita. – KOSMO! ONLINE


Pakaian ‘James Bond’ Hazrul Nizam buat Syafinaz ‘cair’
Oleh MOHAMMAD SHAHEMY AZMI

13 November 2022, 10:59 pm
PETALING JAYA – Sut ala James Bond yang digayakan bintang Gegar Vaganza musim kesembilan (GV9), Hazrul Nizam pada konsert minggu kesembilan mencairkan hati ramai peminat, termasuklah juri tetap, Datuk Syafinaz Selamat selepas pakaian penyanyi itu dikritik pada konsert minggu lalu.
Tampil menyanyikan lagu Writing’s On The Wall dendangan asal Sam Smith, persembahan penyanyi asal Singapura itu turut mendapat pujian melangit daripada Syafinaz sehingga membuatkan guru vokal itu naik ke atas pentas.
“Pakaian minggu ini ‘onz!’. Sedondon dengan saya. Macam inilah yang saya mahukan. Kalau boleh pakai sampai bila-bila pun tak apa,” puji Syafinaz.
Syafinaz turut memberikan pujian terhadap nyanyian Hazrul dengan menyifatkan persembahan pada konsert minggu kesembilan adalah yang terbaik penyanyi itu setakat ini.
“Daripada segi nyanyian, persembahan awak pada minggu ini (kesembilan) adalah yang terbaik berbanding minggu-minggu sebelumnya,” kata Syafinaz.
Terdahulu, pada konsert minggu kelapan, pakaian yang digayakan Hazrul ditegur tidak menarik sewaktu menyampaikan lagu Widuri oleh Bob Tutupoly.

“Boleh tak tukar baju tu? Sebab secara visual, anda memerlukan lebih bantuan. Setiap minggu, saya tengok kadang-kadang okey, kebanyakan masanya tidak begitu menarik.
“Anda perlu usahakan busana yang lebih menarik. Sebab anda adalah seorang lelaki yang tampan dan menawan,” kata Syafinaz. – KOSMO! ONLINE


Pilih lagu Awas, ‘Bob bunuh Tomok’ – Netizen
Oleh NUR EMIRA SAIZALI

13 November 2022, 11:12 pm
SHAH ALAM – Penyanyi Bob Yusof dikecam teruk apabila lagu pilihannya untuk persembahan rakan seperjuangan, Tomok menerima komen negatif daripada barisan juri tetap pada konsert suku akhir Gegar Vaganza musim kesembilan (GV9) hari ini.
Tomok yang mendendangkan lagu Awas milik kumpulan KRU pada konsert hari ini menerima komen kurang baik daripada ketua juri, Datuk Ramli MS atau Tok Ram yang berpendapat nyanyiannya tidak cemerlang seperti sebelum ini.
“Malam ini tidak bagus, audio (nyanyian) awak kurang baik,” komen Tok Ram usai persembahan.
“Nyanyian kamu hari ini agak teruk, ekspresi juga tidak sesuai dengan lirik lagu,” kata Hetty Koes Endang.
Perkara tersebut meraih pelbagai reaksi daripada netizen terutama dalam kalangan peminat Tomok.
Malah, terdapat segelintir yang melahirkan kerisauan sekiranya vokalis kumpulan New Boyz itu tersingkir pada malam ini.

Bahkan ada juga yang menulis bahawa Bob seperti mahu membunuh Tomok menerusi lagu Awas.
“Bob bunuh Tomok,” tulis seorang pengguna Twitter.
“Bob pasti akan kena hentam sekiranya Tomok tersingkir pada malam ini,” komen netizen.
“Jangan salahkan Bob sebab pilih lagu untuk Tomok. Mungkin Bob fikir rakannya boleh menyampaikan semu jenis genre lagu,” ciap seorang pengguna Twitter.
Sementara itu, Tomok dalam satu perkongsian InstaStory menitipkan permohonan maaf yang dipercayai buat para peminatnya.
“Maafkan saya,” tulisnya ringkas.
Minggu ini, konsert suku akhir GV9 bertemakan You Like I Like iaitu setiap peserta diberi peluang memilih lagu untuk rakan seperjuangan mereka. – KOSMO! ONLINE


Tiada kawasan terjejas akibat puting beliung
Oleh OTHMAN YAHAYA

13 November 2022, 11:05 pm
YAN – Kejadian pusaran angin seperti puting beliung yang melanda daerah Yan pada petang tadi tidak melibatkan sebarang kerosakan harta benda penduduk di situ.
Pegawai Pertahanan Awam Daerah Yan, Leftenan (PA) Muhammad Zul Izzi Zulkifli berkata, sepasukan anggota digerakkan ke empat lokasi dipercayai tempat berlaku pusaran angin untuk membuat pemantauan.
“Kita mendapati tiada sebarang kejadian tidak diingini berlaku di Kampung Teroi, Jalan Titi Batu 18, Kampung Sedaka dan Kampung Dulang di sini,” katanya di sini hari ini.
Katanya, pusaran angin itu berlaku ketika hujan lebat yang disertai angin kencang di daerah ini.
Terdahulu, Kosmo! Online melaporkan penduduk di Guar Chempedak di sini gempar apabila melihat pusaran angin seperti puting beliung melanda satu kawasan di daerah ini.
Kejadian sempat dirakam seorang penduduk, Abd. Rashid Mohd. Darom, 36, ketika berada di luar rumahnya di Taman Chempedak Indah, Guar Chempedak di sini pada pukul 5.17 petang tadi. – KOSMO! ONLINE


Suami isteri nyaris ditimpa bumbung rumah sewa runtuh
Oleh ISWAN SHAFIQ ISA

13 November 2022, 11:27 pm
SEBERANG PERAI – Sepasang suami isteri nyaris cedera ditimpa struktur bumbung yang runtuh di kediaman sewa mereka di Taman Impian, Bukit Mertajam di sini petang tadi.
Kejadian dikatakan berlaku kira-kira pukul 4 petang itu ketika penghuninya, Khairul Faiz Kamaruddin, 38, bersama isterinya berada di dalam rumah berkenaan.
Pengerusi Jawatankuasa Alam Sekitar dan Kebajikan negeri, Phee Boon Poh berkata, ketika kejadian pasangan tersebut dikatakan sedang duduk di atas sofa di bahagian ruang tamu iaitu tidak jauh dari tempat runtuhan.
“Kejadian itu berlaku apabila atap genting dan alang kayu rumah tersebut patah secara tiba-tiba.
“Ketika ini, nilai kerosakan masih belum diketahui dan satu laporan polis akan dibuat oleh mangsa sebelum dikemukakan kepada semua agensi yang terlibat untuk bantuan bencana,” katanya dalam satu kenyataan di sini sebentar tadi.
Menurut beliau, pasangan suami isteri itu dilaporkan tidak mengalami sebarang kecederaan dan mereka dipercayai telah menyewa di situ sejak lima tahun yang lalu dengan kadar sewa sebanyak RM600 sebulan.

Jelas Boon Poh, ketika ini pasangan tersebut ditempatkan di sebuah hotel di Alma selama beberapa hari atas ehsan daripada Ahli Dewan Undangan Negeri (ADUN) Machang Bubok, Lee Kai Loon.
Beritahu beliau, pejabat ADUN Machang Bubok juga akan membuat permohonan rumah sewa bencana untuk mangsa iaitu melalui unit di bawah Program Perumahan Rakyat (PPR) Desa Wawasan di sini
“Pada masa sama, mangsa akan dipertimbangkan untuk mendapat Tabung Bantuan Segera Negeri (TBSN) memandangkan terdapat kerosakan harta benda milik mereka seperti perabot, peti ais, meja makan dan kerusi, televisyen, sofa serta monitor komputer,” tambahnya.
Ketika ini, hujan berterusan melanda di lima daerah di negeri ini sejak pukul 7 petang tadi. – KOSMO! ONLINE


Sut ‘James Bond’ Hazrul Nizam buat Syafinaz ‘cair’
Oleh MOHAMMAD SHAHEMY AZMI

13 November 2022, 10:58 pm
PETALING JAYA – Sut ala James Bond yang digayakan bintang Gegar Vaganza musim kesembilqn (GV9), Hazrul Nizam pada konsert minggu kesembilan mencairkan hati ramai peminat, termasuklah juri tetap, Datuk Syafinaz Selamat selepas pakaian penyanyi itu dikritik pada konsert minggu lalu.
Tampil menyanyikan lagu Writing’s On The Wall dendangan asal Sam Smith, persembahan penyanyi asal Singapura itu turut mendapat pujian melangit daripada Syafinaz sehingga membuatkan guru vokal itu naik ke atas pentas.
“Pakaian minggu ini ‘onz!’. Sedondon dengan saya. Macam inilah yang saya mahukan. Kalau boleh pakai sampai bila-bila pun tak apa,” puji Syafinaz.
Syafinaz turut memberikan pujian terhadap nyanyian Hazrul dengan menyifatkan persembahan pada konsert minggu kesembilan adalah yang terbaik penyanyi itu setakat ini.
“Daripada segi nyanyian, persembahan awak pada minggu ini (kesembilan) adalah yang terbaik berbanding minggu-minggu sebelumnya,” kata Syafinaz.
Terdahulu, pada konsert minggu kelapan, pakaian yang digayakan Hazrul ditegur tidak menarik sewaktu menyampaikan lagu Widuri oleh Bob Tutupoly.

“Boleh tak tukar baju tu? Sebab secara visual, anda memerlukan lebih bantuan. Setiap minggu, saya tengok kadang-kadang okey, kebanyakan masanya tidak begitu menarik.
“Anda perlu usahakan busana yang lebih menarik. Sebab anda adalah seorang lelaki yang tampan dan menawan,” kata Syafinaz. – KOSMO! ONLINE


Harga ikan dijangka meningkat hingga dua kali ganda
Oleh WAT KAMAL ABAS

13 November 2022, 9:36 pm
BUKIT GANTANG – Lembaga Kemajuan Ikan Malaysia (LKIM) menjangkakan harga ikan meningkat sehingga mencecah dua kali ganda dengan ketibaan musim tengkujuh ketika ini.
Pengerusinya, Datuk Syed Abu Hussin Hafiz Syed Abdul Fasal berkata, pihaknya mendapati pendaratan ikan di beberapa kawasan sudah mula terjejas akibat musim tengkujuh.
“Bagaimanapun, perkara itu masih terkawal pada masa ini. Biarpun harga ikan di pasaran mula meningkat sedikit demi sedikit, namun ia juga masih terkawal,” katanya kepada pemberita selepas menghadiri Pertandingan Memancing Kelubong Challenge 2.0 di Sungai Tinggi di sini hari ini.
Menurutnya, LKIM akan mengeluarkan stok ikan sejuk beku untuk menstabilkan pasaran jika musim tengkujuh mula berlaku di Pantai Timur.
“Musim tengkujuh yang melanda kini akan berterusan sehingga Mac tahun hadapan. Harga ikan akan kembali terkawal iaitu selepas tamatnya musim tengkujuh iaitu antara Mei hingga Oktober,” katanya.
Tambahnya, bagi mengatasi masalah kekurangan bekalan ikan itu, LKIM akan meningkatkan import ikan sejuk beku dari negara luar selain menggalakkan rakyat untuk memakan ikan darat atau yang diternak. – KOSMO! ONLINE


Remaja hanya berselera makan roti croissant selama 10 tahun
Oleh KOSMO!

13 November 2022, 8:00 pm
LONDON – Seorang remaja berusia 13 tahun di Britain hanya memakan croissant selama lebih satu dekad  kerana takut untuk mencuba makanan lain selepas hampir tercekik ketika kecil, lapor akhbar Daily Star semalam.
Ciarra Franco, selain itu hanya mahu menikmati pasta kosong sebagai menu makan malam.
Ibunya, Angela berkata, dia berusaha keras selama bertahun-tahun untuk memujuk Ciarra agar turut memakan makanan lain.
“Sejak berusia dua tahun, satu-satunya makanan yang dia mahu makan secara kerap adalah croissant untuk waktu tengah hari dan pasta kosong ketika malam.
“Dia ada masanya cuba menikmati bijirin seperti emping jagung dan kerepek masin namun, hanya mahu menikmati croissant untuk makan tengah hari.
“Ciarra bukan sahaja cerewet dalam memilih makanan, bahkan ia agak mengecewakan apabila kami keluar makan atau membawa pulang makanan, dia enggan ‘menyentuhnya’,” kata Angela.

Namun, keadaan itu kini semakin berubah selepas Ciarra mendapatkan rawatan daripada seorang ahli hipnotis, David Kilmurry, yang pakar dalam merawat kanak-kanak dengan masalah memilih makanan.
Selepas enam minggu menjalani rawatan dengan cara mendengar muzik menenangkan sebelum makan, menggunakan kad pencapaian dan meluahkan ketakutannya, Ciarra kini sudah mula menyentuh beberapa makanan lain.
“Antara makanan kegemarannya kini termasuk ayam masak masam manis, kentang panggang dan buah nanas.
“Dia masih mencuba beberapa makanan baharu setiap hari dan ia amat hebat,” kata Angela. – Agensi


Ebit hadiahkan motosikal kepada ibu muda jadi rider
Oleh KOSMO!

13 November 2022, 9:12 pm
PETALING JAYA – Seorang ibu tunggal yang mencari rezeki sebagai penghantar makanan dengan berjalan (Foodpanda Walker) mendapat perhatian pendakwah bebas, Ebit Lew yang membelikan wanita itu motosikal untuk kemudahan bekerja.
Menerusi hantaran pada Instagram Ebit, beliau memberitahu ibu muda dikenali sebagai Emi berusia 23 tahun itu mempunyai seorang anak serta sudah lama berpisah dengan suami.
“Terharu tengok adik ini, muda lagi cari rezeki berjalan sana sini. Ujian adik, sabarlah. Di usia muda dengan ujian begini. Insya-Allah disebalik ujian dan kesusahan kerana Allah sayang kita,” katanya dalam hantaran tersebut.
Dalam pada itu, Ebit memaklumkan, Emi sudah lama mahu bertemu dengannya, malah sedang mengumpul wang untuk membeli motosikal.
“Katanya dah lama ingin jumpa ustaz. Hari-hari tengok ustaz suka tolong orang. Tiba-tiba Allah jumpakan di sini, beri saya hadiah begini. Saya memang tengah kumpul duit nak cari rezeki beli motosikal.
“Semoga Allah jaga adik, jadi wanita yang solehah dan anak menjadi anak yang baik dan hebat,” ujarnya.

Sementara itu, dalam video itu, Emi kelihatan sebak sebaik menerima hadiah motosikal tersebut. – KOSMO! ONLINE


Mengaku tiada kereta, Elizabeth Tan, suami ‘hangkut’ PS5 naik motosikal
Oleh MOHAMMAD SHAHEMY AZMI

13 November 2022, 8:11 pm
PETALING JAYA – Penyanyi dan pelakon Elizabeth Tan tidak malu mengaku bahawa dia dan suaminya, Dr. Siew Jim tidak memiliki kereta walaupun kedua-duanya mempunyai kerjaya yang stabil.
Bahkan selebriti berusia 29 tahun itu memberitahu dia bersama suaminya yang juga merupakan seorang doktor akan menggunakan motosikal untuk bergerak ke mana sahaja termasuk ketika membeli-belah.
Menerusi perkongsian yang dimuat naik dalam TikTok miliknya, Elizabeth atau mesra disapa Lizzy berkongsi momen sewaktu mereka membeli set permainan video Play Station 5 (PS5) di sebuah pusat beli-belah dan membawanya pulang dengan menaiki motosikal.
“Bila teruja dapat beli PS5, tapi kena naik motosikal. Kami berdua memang tidak ada kereta,” tulis Lizzy.
Dalam video yang dikongsikan itu, kelihatan Siew Jim mengangkut permainan video PS5 yang baru dibelinya itu sambil menunggang motosikal jenis Yamaha-MT 25. Set permainan video itu juga dilihat telah dimasukkan ke dalam plastik bagi mengelak terkena hujan.
Perkongsian pelantun Knock Knock itu sekali gus meraih perhatian netizen apabila menyifatkan Lizzy dan suami sebagai pasangan yang merendah diri.

“Pasangan yang comel,” kata seorang netizen.
“Kedua-duanya merendah diri,” puji seorang lagi pengguna TikTok.
Dalam ruangan komen itu juga, Lizzy turut bersetuju dengan pendapat netizen apabila berkata menunggang motosikal di Kuala Lumpur lebih mudah kerana tidak tersangkut dalam kesesakan jalan raya.
“Pakai motosikal tak perlu tersangkut dalam kesesakan jalan raya,” kata Lizzy.
Menerusi maklum balas kepada netizen, Lizzy berkata dia dan suami mempunyai perancangan untuk membeli kereta pada hujung tahun nanti.
“Hujung tahun ini baru beli (kereta). Mungkin,” katanya.
Untuk rekod, bintang filem Misteri Dilaila itu mendirikan rumah tangga dengan Siew Jim, 31, yang juga seorang ahli perniagaan pada 21 Mac 2021.
Pasangan tersebut masih belum dikurniakan cahaya mata dan merancang untuk memilikinya pada akhir tahun ini. – KOSMO! ONLINE


PRU15: Beri mandat mencukupi kepada BN elak ketidakstabilan politik – Ahmad Zahid
Oleh SHAMSUL KAMAL AMARUDIN

13 November 2022, 7:42 pm
BAGAN DATUK – Rakyat perlu memberi mandat yang mencukupi untuk Barisan Nasional (BN) membentuk kerajaan bersendirian bagi mewujudkan kestabilan politik di negara ini.
Pengerusinya, Datuk Seri Dr. Ahmad Zahid Hamidi berkata, BN telah membuktikan keupayaannya mentadbir negara selama 62 tahun dengan aman tanpa berlaku pergolakan dan pertelingkahan politik apabila diberi mandat mencukupi oleh rakyat.
Bagaimanapun, ujar beliau, apabila BN tumbang pada Pilihan Raya Umum ke-14 (PRU14) dan Pakatan Harapan (PH) mengambil alih pemerintahan, maka berlaku ketidaktentuan politik dan hanya mampu bertahan 22 bulan sahaja.
“Dengan izin Allah, selama 62 tahun kita mentadbir negara, alhamdulillah aman damai.
“(Tetapi) tengoklah bila kita tidak cukup kerusi untuk membentuk kerajaan, itulah yang berlaku ketika zaman PH selama 22 bulan, semua janji tidak dipenuhi, kita pun tahu dan zaman PN (Perikatan Nasional) makin teruk.
“Jadi, untuk mengelakkan kesengsaraan rakyat, mari bertukar balik kepada BN,” katanya ketika ditemui pemberita semasa menghadiri Program Kenduri Sekampung dan pertandingan memancing di Kampung Sungai Nipah Baroh di sini hari ini.

Beliau diminta mengulas kenyataan Pengerusi PN, Tan Sri Muhyiddin Yassin semalam, yang menjangkakan BN tidak akan memperoleh bilangan kerusi mencukupi untuk membentuk Kerajaan Persekutuan dalam PRU15 ini.
Justeru, beliau dipetik sebagai mendakwa BN dan UMNO akan berunding dengan parti lain untuk membentuk kerajaan dengan PH dijangka menjadi pilihan.
Menurut Ahmad Zahid, PN gagal memerintah negara ketika diberi peluang selama 17 bulan, justeru mereka yang mengundi parti tersebut seolah-olah memilih untuk berada di bawah kerajaan yang gagal.
“Jadi rakyat Malaysia cukup-cukuplah dengan kerajaan PN yang gagal, nanti banyak pula penyakit baharu sampai. Cukuplah 17 bulan itu. Jadi yang menyesal itu BN sudah maafkan, kembalilah kepada BN,” jelas Presiden UMNO itu. – KOSMO! ONLINE


[VIDEO] Penduduk terkejut puting beliung di Yan
Oleh OTHMAN YAHAYA

13 November 2022, 7:56 pm
YAN – Penduduk di Guar Chempedak di sini gempar apabila melihat pusaran angin seperti puting beliung melanda satu kawasan di situ pada petang ini.
Penduduk, Abd. Rashid Mohd. Darom, 36, berkata, dia menyedari pusaran itu ketika berada di luar rumah di Taman Chempedak Indah, Guar Chempedak kira-kira pukul 5.17 petang tadi.
“Saya terkejut kerana ini merupakan kali pertama saya menyaksikan puting beliung depan mata sebelum merakamkan pusaran tersebut sehingga hilang,” katanya ketika dihubungi di sini hari ini.
Katanya, pusaran itu kelihatan sampai ke bawah, namun tidak pasti sama ada ia melanda kawasan daratan atau tidak.
“Semoga tiada kawasan perumahan yang terjejas akibat kejadian puting beliung itu,” ujarnya.
Abd. Rashid kemudian memuat naik video rakaman tersebut di akaun TikTok Rashid Darom Jawa. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


PRU15: BN fokus tambah baik infrastruktur luar bandar
Oleh JAMLIAH ABDULLAH

13 November 2022, 8:01 pm
KUALA NERANG – Barisan Nasional (BN) akan meneruskan usaha menambah baik infrastruktur kawasan luar bandar seperti diperuntukkan dalam Bajet 2023 sekiranya memperoleh mandat rakyat pada Pilihan Raya Umum ke-15 (PRU15).
Naib Presiden UMNO, Datuk Seri Mahdzir Khalid berkata, sebanyak RM2.55 bilion diperuntukkan bagi menambah baik kemudahan itu di luar bandar.
“Saya fikir infrastruktur rakyat menjadi keutamaan sebab itu adalah prasarana di bawah Kementerian Pembangunan Luar Bandar termasuk membaik pulih jalan kampung, jalan luar bandar, lampu jalan serta kemudahan sosial seperti dewan dan surau.
“Nombor dua yang kita nak tengok adalah penyelenggaraan yang berkaitan dengan tabika Kemas di kawasan kampung dan pinggir bandar,” katanya pemberita selepas menghadiri Majlis Penyampaian Sijil Bengkel Penerbitan Kreatif Finas-UiTM di Naka, dekat sini hari ini.
Mahdzir yang juga Menteri Pembangunan Luar Bandar berkata, kementerian itu juga menerima peruntukan sebanyak RM460 juta bagi membina baharu dan membaik pulih rumah yang ditingkatkan daripada RM361 juta sebelum ini.
“Projek lain ialah melibatkan bekalan elektrik luar bandar dengan peruntukan RM472 juta, Projek Bekalan Air Luar Bandar dan Bekalan Air Alternatif RM381 juta, RM123 juta bagi Projek Lampu Jalan Kampung melalui pemasangan baharu 6,800 unit lampu dan penyelenggaraan,” ujarnya.

Tambahnya, bantuan secara langsung kepada golongan rentan di luar bandar akan diteruskan termasuk bantuan bulanan Jabatan Kebajikan Masyarakat (JKM) untuk 450,000 isi rumah.
“Selain itu, subsidi bil elektrik RM40 diperluaskan kepada kumpulan paras garis kemiskinan (PGK) Makanan 2019, perlindungan sosial RM734 juta iaitu perlindungan insurans atau takaful bagi B40 dan penerima bantuan BKM,” katanya. – KOSMO! ONLINE


Pakai kostum bertanduk, Fasha Sandha teruk ‘ditarbiah’ netizen
Oleh MOHAMMAD SHAHEMY AZMI

13 November 2022, 8:35 pm
PETALING JAYA – Aktres Fasha Sandha dikecam netizen gara-gara menggayakan kostum bertanduk seperti watak Maleficent lakonan Angelina Jolie dalam satu majlis pakaian beragam.
Menerusi hantaran yang dimuat naik Fasha atau nama lengkapnya Nur Fasha Sandha Hassan dalam Instagram miliknya, pelakon berusia 38 tahun itu berkongsi beberapa keping foto menggayakan kostum ala Maleficent bersama anak-anaknya.
“Just for fun (hanya suka-suka),” tulis Fasha.
Difahamkan, majlis pakaian beragam itu telah dianjurkan di kawasan kejiranan tempat tinggal Fasha yang turut disertai oleh jiran-jirannya.
“Hari pakaian beragam dan karakter di kejirananku bukan kejirananmu,” jelasnya.
Majlis yang mengetengahkan kostum berupa hantu itu sekali gus menarik perhatian netizen walaupun pelakon drama Dendam Seorang Isteri itu memberitahu acara tersebut hanya sekadar majlis pakaian beragam.

Rata-rata netizen menganggap majlis yang diraikan Fasha bersama jiran-jirannya tidak ubah seperti sambutan Halloween yang disambut oleh penganut agama Kristian.
“Halal haram semua dah tak ada beza dah,” kata seorang pengguna Instagram.
“Memanglah tak sambut (Halloween). Just fot fun, tapi budaya itu budaya barat. Tak salah menegur,” kata seorang netizen.
“Niat tidak menghalalkan cara. Allah SWT sayang kita,” tegur seorang lagi netizen.
Bahkan, terdapat juga komen netizen berbaur sindiran apabila meminta Fasha dan jiran-jirannya untuk meraikan sambutan Maulidur Rasul bersama-sama pada masa akan datang.
“Nanti kalau ada Maulud Nabi di kawasan taman, ajak sekali jiran-jiran yang sertai parti ini. Insya-Allah berkat,” kata seorang netizen.
Sebelum ini, pasangan selebriti Scha Alyahya dan Awal Ashaari dikecam netizen apabila menghadiri parti hari jadi anak rakan mereka bertemakan Halloween.
Penampilan Awal dan Scha serta dua anak mereka iaitu Lara Alana dan Lyla Amina mencuri perhatian ramai apabila mereka keluarga berpakaian mengikut tema Halloween sehingga menerima kecaman hebat netizen. – KOSMO! ONLINE


Wanita dukung anak naik ‘flying fox’ disiasat
Oleh AZMI NORDIN

13 November 2022, 9:06 pm
HULU SELANGOR – Polis membuka kertas siasatan berhubung kejadian melibatkan seorang anak kecil dibawa melakukan aktiviti ‘flying fox’ tanpa peralatan keselamatan lengkap di Kuala Kubu Bharu di sini.
Ketua Polis Daerah Hulu Selangor, Superintendan Suffian Abdullah berkata, pihaknya terkesan dengan satu video wanita memegang anak ketika bermain ‘flying fox’ yang tular di media sosial.
Jelasnya, terdapat laporan polis diterimanya berhubung video yang tular itu.
“Hari ini, Balai Polis Kuala Kubu Bharu menerima laporan polis berhubung video tular wanita melakukan aktiviti lasak berbahaya (flying fox) sambil memegang anak kecil dengan mengabaikan keselamatan anak dan dirinya.
“Kami telah membuka kertas siasatan dan kes akan disiasat di bawah Seksyen 31 (1) Akta Kanak-Kanak 2001 Pindaan 2006 terhadap individu yang terlibat,” katanya dalam kenyataan hari ini.
Tambah Suffian, beliau berharap orang ramai agar bertenang dan tidak gusar berhubung isu yang tular tersebut. – KOSMO! ONLINE.


PRU15 : No surrender untuk kita, bring it on – Hishamuddin
Oleh MOHD YUNUS YAKKUB

13 November 2022, 8:19 pm
KUALA SELANGOR – Tindakan Menteri Besar Selangor, Datuk Seri Amirudin Shari menyalahkan pembubaran Parlimen semasa banjir adalah tidak wajar.
Bendahari Agung Barisan Nasional (BN), Datuk Seri Hishammuddin Tun Hussein berkata, ini berikutan apabila dibubarkan Amirudin adalah antara individu pertama yang dicalonkan untuk bertanding (Gombak).
Katanya, beliau turut melihat dalam masa beberapa hari sahaja bendera telah siap dibeli dan hanya untuk dipasang sahaja.
“Jadi, dalam keadaan orang takut sangat nak pilihan raya, rupanya senyap-senyap telah buat persiapan.
“No retreat, no surrender untuk kita. Parlimen pun sudah dibubarkan, calon telah kita kenal, tinggal beberapa hari lagi. Bring it on,” katanya.
Terdahulu beliau bersama Calon BN Parlimen Kuala Selangor, Tengku Datuk Seri Zafrul Tengku Abdul Aziz hadir karnival sukan bola sepak bersama masyarakat India di Padang Awam Bestari Jaya, di sini.

Hishammuddin berkata demikian bagi mengulas kenyataan Amirudin yang juga Pengerusi PH Selangor bahawa banjir yang melanda beberapa kawasan di negeri itu membuktikan tindakan membubarkan Parlimen untuk mengadakan Pilihan Raya Umum ke-15 (PRU15) adalah silap.
Hishammuddin merupakan Menteri Pertahanan berkata, orang ramai sudah memahami sangat kempen Pakatan Harapan (PH) pada peringkat PRU14 dengan menanamkan kebencian.
Ujarnya, peluang telah diberikan, namun 22 tahun memerintah sebelum ini tidak memberikan sebarang makna.
“Sekarang PRU15 pun orang ramai boleh buat perbandingan siapa sepatutnya diberikan peluang.
“Saya tak kata kita (BN) perfect (sempurna), saya tahu ada ‘political fatigue’ dalam kalangan masyarakat, tetapi kesalahan juga mesti mereka (PH) pikul, kerana mereka berpolitik sejak PRU14.
“Isu PRU15 pun pasal banjir, undi tentera dan undi pos dipolitikkan. Dia sama dia pun tidak bersefahaman antara Rafizi dan Anwar. Orang pun dah penat,” jelasnya. – KOSMO! ONLINE


Wanita ikat wayar pada gigi demi kurus
Oleh KOSMO!

13 November 2022, 8:30 pm
CAPE TOWN – Seorang wanita di  Afrika Selatan mengikat giginya menggunakan wayar bagi memastikan rahangnya tertutup dalam usaha terdesak untuk menurunkan berat badan, lapor laman berita Oddity Central semalam.
Aviwe Mazosiwe  cuba untuk mengurangkan berat badan bagi memastikan dia mencapai Indeks Jisim Badan (BMI) yang membolehkannya menjalani pembedahan mengecilkan payudara.
Dia sebelum itu telah hilang berat 12 kilogram (kg) selepas menjalani kaedah puasa berselang (intermittent fasting), namun terpaksa mengambil langkah drastik dengan memasang wayar tersebut.
Pada Jun lalu, Mazosiwe menjalani rawatan memasang wayar itu pada giginya bagi memastikan rahang wanita berkenaan kekal tertutup.
Ia merupakan sejenis kaedah menurunkan berat badan yang menjadi kontroversi serta mendapat kritikan meluas di media sosial selepas Mazosiwe berkongsikan video tersebut di laman TikTok.
“Saya menerima begitu banyak komen negatif namun tidak dapat mengingatinya kerana cuba untuk tidak memberi fokus kepada semua itu,” katanya.

Mazosiwe memakai wayar tersebut selama tujuh minggu, di mana ketika itu,  dia kehilangan 14.3 kg.
Disebabkan rahangnya ditutup menggunakan wayar, Mazosiwe hanya bergantung kepada makanan cair seperti smoothie, sup dan yogurt.
“Saya tahu ia agak ekstrem, namun ia benar-benar membantu saya membina disiplin diri dan menjalani kaedah ‘pemakanan sihat’ dalam satu tempoh yang lama,” katanya. – Agensi


PRU15: BN serah kepada SPR siasat kempen lebih had perbelanjaan
Oleh ASLIZA MUSA

13 November 2022, 5:35 pm
SUNGAI SIPUT – Barisan Nasional (BN) menyerahkan kepada Suruhanjaya Pilihan Raya (SPR) untuk menyiasat sebarang dakwaan membabitkan salah laku calonnya termasuk perbelanjaan melebihi had pada kempen Pilihan Raya Umum ke-15 (PRU15).
Bendahari Agung BN, Datuk Seri Hishammuddin Tun Hussein berkata, tindakan sewajarnya boleh dikenakan oleh SPR sekiranya terbukti wujud salah laku membabitkan calon mana-mana parti.
Malah katanya, BN juga sama sekali tidak akan menyembunyikan sebarang salah laku yang dilakukan calon yang bertanding mewakili parti itu.
“Saya serah bulat-bulat kepada SPR. Jika ada salah laku, mereka ambillah tindakan. Saya tidak pernah sembunyi apa-apa kepada pengundi,” katanya kepada pemberita selepas Program Ramah Mesra Bersama Pemimpin BN di Pusat Konvensyen Sungai Siput di sini hari ini.
Mengulas lanjut beliau berkata, siasatan yang dijalankan SPR itu bagaimanapun perlu dijalankan secara telus dan tidak didedahkan.
“Kita ada agensi yang memantau kalau ada kesilapan tidak kira daripada parti mana. Harap SPR ambil tindakan yang sewajarnya.

“Biar proses dan tindakan itu tidak digembar-gemburkan, tidak digunakan sebagai bahan politik murahan menjelang hari pengundian pada 19 November ini,” katanya.
Terdahulu, sebuah portal berita melaporkan dakwaan seorang calon PRU15 berkaitan wujudnya pelanggaran di bawah Akta Suruhanjaya Pilihan Raya (SPR) 1957 di mana terdapat calon telah berbelanja melebihi had perbelanjaan RM200,000 sepanjang kempen berlangsung. – KOSMO! ONLINE


Ibu arah anak 9 tahun jalani pembedahan plastik supaya cantik
Oleh KOSMO!

13 November 2022, 6:30 pm
TOKYO – Seorang wanita di Jepun mengarahkan anaknya yang berusia sembilan tahun supaya  menjalani pembedahan plastik pada bahagian mata bagi memastikan dia kelihatan cantik, lapor akhbar Daily Star semalam.
Wanita dikenali sebagai Rucchi itu berkata, sebagai orang Asia yang dilahirkan dengan keadaan tidak mempunyai dua kelopak mata, dia mengalami trauma ketika kecil kerana tidak memiliki mata seumpama itu.
Bagi wanita tersebut, dua kelopak mata merupakan standard kecantikan seseorang individu.
Disebabkan itu, dia menggalakkan anaknya, Micchi, untuk menjalani prosedur pembedahan plastik dengan kisah mereka diterbitkan dalam saluran televisyen, Vice TV.
“Jika anda boleh menahan rasa sakit ketika menjalani pembedahan plastik, anda akan menjadi seseorang yang jelita,” katanya.
Pembedahan plastik dalam kalangan kanak-kanak dibenarkan di Jepun dengan syarat ia mendapat kebenaran ibu bapa.

Menurut Rucchi, ketika kecil, ibu dan adiknya memiliki mata besar yang cantik manakala dia hanya mempunyai satu kelopak mata. Ia menjadikan adiknya lebih cantik daripada dirinya.
“Penduduk  wanita di kawasan kejiranan kami menganggap adik saya cantik dan memberikannya gula-gula namun, mereka tidak pernah memberitahu perkara serupa kepada saya.
“Seorang kanak-kanak perlu memiliki dua kelopak mata. Saya tidak pernah melihat gadis dengan satu kelopak mata yang kelihatan cantik,” ujarnya. – Agensi


PRU15: Jangan ganggu tugas media di lapangan
Oleh MUSTAQIM MOHAMED

13 November 2022, 7:34 pm
KOTA BHARU – Kejadian mengugut pengamal media seperti yang berlaku di sebuah restoran di Taman Seremban Jaya, Negeri Sembilan semalam diharap tidak berulang pada masa akan datang.
Menteri Kementerian Komunikasi dan Multimedia, Tan Sri Annuar Musa berkata, semua pengamal media di negara ini diberikan layanan dan dihormati sebagai kelompok profesional bersesuaian dengan tugas yang mereka jalankan.
“Kita kena faham bahawa media mempunyai tugas yang dilakukan secara profesional. Apabila turun ke medan, mereka tentunya perlu berjumpa dan menemuramah orang ramai di kawasan berkenaan.
“Kadangkala mereka juga perlu menghadiri ke majlis-majlis yang kadang-kadang hostile (tidak disukai) sehingga menyebabkan mereka ditolak dan sebagainya,” katanya ketika ditemui pemberita pada Sambutan Ulang Tahun Ke-10 TRW Treble 2012 di sini hari ini.
Annuar berkata demikian selepas diminta mengulas dua tindakan lelaki dalam keadaan mabuk telah mengugut wartawan ketika membuat liputan kempen calon Barisan Nasional Parlimen Rasah di sebuah restoran di Seremban Jaya semalam.
Mengulas lanjut, Annuar memberitahu, masyarakat di negara ini lebih terbuka dan lebih memahami peranan pengamal media yang perlu diberikan penghormatan kerana tugas membuat laporan dan pemberitaan.

Katanya, perlakuan melibatkan kekasaran seperti membaling botol dan mengugut ke atas pengamal media merupakan tindakan yang tidak patut dilakukan.
“Mereka (wartawan) membuat laporan dan pemberitaan bukan hanya untuk pihak-pihak yang berminat untuk mendapat publisiti. Tetapi untuk semua orang yang mahu mendapatkan maklumat.
“Jangan ganggu tugas mereka terutamanya mengancam keselamatan dan melakukan perbuatan menyalahi undang-undang terhadap pengamal-pengamal media,” katanya. – KOSMO! ONLINE


Budak lelaki lahir pukul 11.11 pagi, 11.11.2011 sambut hari jadi ke-11
Oleh KOSMO!

13 November 2022, 7:30 pm
LONDON – Seorang kanak-kanak lelaki menyambut ulang tahun kelahirannya yang ke-11 pada 11 November lalu selepas dilahirkan pada tahun 2011, pukul 11.11 pagi, lapor akhbar Daily Star.
Kanak-kanak tersebut, Daniel Saunders dari Hertfordshire, England, kerap berkait rapat dengan nombor 11 sejak dilahirkan.
“Saya teruja untuk menyambut ulang tahun kelahiran kali ini,” katanya.
Menurut Daniel, 11 merupakan nombor utama dalam bidang numerologi dan ia bermaksud, dia mempunyai potensi besar pada masa akan datang.
“Ia adalah nombor bertuah saya dan amat mudah untuk diingati. Tiada sesiapa akan terlupa hari lahir saya,” katanya.
Menurut ibu Daniel, Charlotte, anak lelakinya  dijangka dilahirkan pada 17 November 2011 namun, dia diberitahu bahawa bayi dalam kandungannya berada dalam kedudukan tidak sepatutnya ketika itu.

Disebabkan doktor gagal mengubah kedudukan bayi (Daniel), Charlotte terpaksa menjalani pembedahan pada 11 November.
“Daniel sepatutnya dikeluarkan lebih awal namun, dia ketika itu tersekat di bawah rusuk saya yang menyebabkan doktor mengambil masa agak lama untuk mengeluarkannya.
“Ia adalah sesuatu yang hebat apabila dia dilahirkan dengan perkara berkaitan nombor 11. Ia adalah nombor bertuah saya sejak kecil dan kini saya berkongsi angka bertuah tersebut dengan Daniel,” kata Charlotte. – Agensi


[VIDEO] Kad ATM tertinggal atas menu, orang belakang guna beli burger
Oleh KOSMO!

13 November 2022, 6:36 pm
PETALING JAYA – Seorang wanita ‘kantoi’ menggunakan kad ATM milik seorang lelaki dipercayai tertinggal kad berkenaan atas menu di sebuah kedai burger di Stadium Sultan Ibrahim semalam.
Menurut lelaki berkenaan, sebelum kejadian, wanita bertudung biru itu beratur di belakangnya bersama seorang lelaki yang sedang mendukung bayi.
“Semalam saya makan di WoodFire di Stadium Sultan Ibrahim ketika perlawanan Persahabatan Johor Darul Takzim dan Persis Solo.
“Saya memakai baju putih dan kad debit tertinggal di atas menu.
“Pencuri (wanita bertudung biru) selamba menggunakan kad debit saya yang tertinggal untuk beli burger,” katanya di laman Twitter.
Difahamkan, kad yang dicuri oleh wanita itu turut digunakan untuk pembelian yang lain sebelum dia sempat menyekat kad debit tersebut.

Pada masa sama, dia juga meminta orang ramai menghubunginya jika mengenali pencuri wanita dan lelaki yang bersamanya. – KOSMO! ONLINE


Bayi maut, pokok ru di Pantai Puteri ditebang
Oleh DIYANATUL ATIQAH ZAKARYA

13 November 2022, 6:03 pm
MELAKA – Majlis Bandaraya Melaka Bersejarah (MBMB) menebang 15 batang pokok ru di kawasan pesisiran Pantai Puteri, Tanjung Kling di sini, susulan kes bayi lelaki maut dihempap pokok, semalam.
Ahli Dewan Undangan Negeri (ADUN) Pantai Kundor, Tuminah Kadi berkata, kerja-kerja penebangan itu akan diteruskan secara berperingkat melibatkan pokok-pokok yang berisiko tinggi.
“Susulan kejadian petang semalam, saya telah berbincang dan meminta pihak MBMB untuk menebang semua pokok condong dan berisiko tinggi untuk tumbang.
“Setakat semalam, seramai 50 kakitangan MBMB telah diarahkan melakukan kerja-kerja penebangan dan sebanyak 15 batang pokok telah ditebang,” katanya ketika ditemui pemberita di sini, hari ini.
Mengulas lanjut beliau berkata, sehingga kini terdapat kira-kira 300 batang pokok ru di sepanjang pesisiran pantai dan pihak kerajaan negeri memerlukan masa yang sewajarnya untuk menebang pokok-pokok berisiko.
“Kerja-kerja mencantas memang dilakukan secara berkala, namun insiden itu berlaku di luar kawalan yang mungkin disebabkan pelbagai faktor termasuk usianya yang telah mencecah 23 tahun dan cuaca hujan.

“Namun keutamaan kita sekarang ini adalah menebang pokok yang condong ke arah jalan atau rumah penduduk dan di kawasan tapak letak bot nelayan,” katanya.
Tuminah berkata, pihaknya juga dalam perancangan untuk menggantikan tanaman itu dengan pokok ketapang yang memiliki sifat rendang dan lebih utuh berbanding ru yang tidak berakar tunjang.
Hari ini Kosmo! melaporkan seorang bayi lelaki berusia setahun tiga bulan maut selepas dia dan ibunya dihempap sebatang pokok ru ketika berkelah di Pantai Puteri, Tanjung Kling, petang semalam.
Difahamkan dalam kejadian kira-kira pukul 6.30 petang itu, bayi tersebut sedang didukung oleh ibunya sebelum tiba-tiba sebatang pokok tumbang lalu menghempap mereka.
Dua beranak itu dikatakan telah tersembam ke pasir dan bayi disahkan meninggal dunia ketika mendapatkan rawatan di hospital pada pukul 12.38 tengah malam tadi. – KOSMO! ONLINE


Hujan lebat dijangka di seluruh negeri malam ini
Oleh TUAN NURHIDAYAH TUAN AB.GHANI

13 November 2022, 4:59 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang terhadap seluruh negeri sehingga 7 malam nanti.
MetMalaysia berkata, hujan lebat dijangka di seluruh daerah negeri Perlis, Kedah, Pulau Pinang, Kuala Lumpur, Putrajaya, Negeri Sembilan, Melaka dan juga Johor.
“Seterusnya, bagi negeri Perak, kawasan yang terlibat dengan cuaca buruk berkenaan adalah di Hilir Perak, Batang Padang dan Muallim.
“Bagi Terengganu, di daerah Hulu Terengganu, Dungun dan Kemaman manakala Pahang, di daerah Jerantut, Bentong, Bera dan Rompin,” katanya.
Menurutnya, cuaca tidak menentu itu juga bakal melanda beberapa daerah di Selangor iaitu Hulu Selangor, Gombak, Petaling, Hulu Langat dan Sepang.
“Seterusnya, bagi Sarawak adalah di Kuching, Serian (Serian), Samarahan (Samarahan dan Simunjan), Sri Aman (Sri Aman), Sibu (Sibu dan Selangau) dan Mukah (Tanjung Manis dan Daro).

“Sabah pula di Pantai Barat (Papar, Putatan, Penampang, Kota Kinabalu dan Tuaran) dan Kudat (Kota Marudu).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter (mm) per jam yang hampir atau dijangka berlaku melebihi sejam,” katanya. – KOSMO! ONLINE


256 petani terjejas akibat banjir – MAFI
Oleh EDDY AQMAL MOHAMED HAMIDI

13 November 2022, 6:16 pm
PUTRAJAYA – Sekurang-kurangnya 256 petani dengan anggaran keluasan 374.81 hektar kawasan pertanian telah dikesan secara kumulatif terjejas akibat kejadian bencana banjir setakat hari ini.
Kementerian Pertanian dan Industri Makanan (MAFI) berkata, antara negeri yang terlibat adalah Pahang dengan empat daerah, masing-masing dua daerah di Kedah, Perak dan Selangor dan satu daerah di Johor.
“Tumpuan utama kini diberikan kepada pemantauan situasi secara harian oleh pasukan MAFI Inc. di setiap negeri dan daerah yang terkesan, manakala negeri-negeri lain diminta untuk bersiap-siaga.
“Negeri-negeri ini juga telah diminta untuk bekerjasama dengan Agensi Pengurusan Bencana Negara (Nadma) dan pihak berkuasa tempatan bagi menghadapi situasi luar jangka,” katanya dalam satu kenyataan hari ini.
Jelas kenyataan itu, bilik gerakan MAFI di seluruh negara juga telah diaktifkan bagi membantu mangsa banjir terutamanya golongan petani, penternak dan nelayan yang terjejas akibat bencana tersebut.
“MAFI menerusi MAFI Inc. di negeri-negeri telah menggerakkan jabatan dan agensi untuk segera memantau dan bersiap-siaga selain turun padang meninjau keadaan terutamanya golongan sasar MAFI bagi menilai kerosakan dan kerugian yang dialami, serta segera menghulurkan
bantuan kepada pihak terlibat.

“Bilik Gerakan Bencana Pusat juga telah digerakkan bagi persiapan mengenai intervensi bantuan kepada komuniti agromakanan yang terjejas disebabkan bencana banjir,” katanya.
Tambahnya, pihak MAFI juga sentiasa bersiap-siaga untuk menyalurkan bantuan sejurus maklumat berkaitan diperolehi di lapangan oleh pegawai-pegawai MAFI Inc. yang turun padang bagi meninjau dan membantu mangsa.
“Kementerian akan sentiasa memastikan kebajikan dan keselamatan mangsa terutamanya golongan sasar MAFI diberi perhatian sepenuhnya dengan kerjasama erat daripada semua pihak terutamanya jabatan dan agensi negeri, selain memastikan sekuriti makanan sentiasa terjamin dalam apa jua keadaan,” tegasnya. – KOSMO! ONLINE


LRT laluan Kelana Jaya dibuka esok
Oleh AZMI NORDIN

13 November 2022, 5:48 pm
PETALING JAYA – Rapid Rail Sdn. Bhd. (Rapid Rail) akan membuka keseluruhan jajaran perkhidmatan transit aliran ringan (LRT) Laluan Kelana Jaya bermula pukul 6 pagi, esok (Isnin).
Turut dimaklumkan, pampasan perjalanan percuma akan diberikan selama tujuh hari kepada pengguna perkhidmatan LRT tersebut.
Ketua Pegawai Eksekutif Kumpulan Prasarana Malaysia Berhad, Mohd. Azharuddin Mat Sah berkata, hal ini dimaklumkan dua hari lebih awal daripada yang dijadualkan setelah mendapat kelulusan daripada Agensi Pengangkutan Awam Darat (APAD).
Jelasnya, APAD telah mengesahkan kestabilan sistem kawalan tren automatik (ATC) dan mengisytiharkan perkhidmatan LRT Laluan Kelana Jaya selamat untuk beroperasi sepenuhnya.
“Kami berterima kasih kepada APAD dengan kelulusan yang telah diberikan untuk menyambung operasi LRT Laluan Kelana Jaya.
“Pembukaan penuh perkhidmatan lebih awal daripada jadual ini diharap dapat mengurangkan kesulitan yang telah dilalui pengguna LRT Laluan Kelana Jaya,” katanya dalam kenyataan hari ini.

Dalam pada itu, Mohd. Azharuddin turut memaklumkan LRT Laluan Kelana Jaya yang digantung selama lima hari akan diberi perjalanan percuma selama tujuh hari kepada pengguna kad My50, Touch ‘n Go, dan token.
“Kami ingin mengucapkan terima kasih kepada semua di atas kesabaran semua pihak ketika tempoh yang sangat mencabar ini.
“Prasarana dan Rapid Rail sekali lagi memohon maaf kepada semua rakyat Malaysia yang terkesan akibat gangguan perkhidmatan LRT Laluan Kelana Jaya,” katanya. – KOSMO! ONLINE.


Lelaki menetap di lapangan terbang 18 tahun meninggal dunia
Oleh KOSMO!

13 November 2022, 5:30 pm
PARIS – Seorang lelaki Iran yang menjadi perhatian seluruh dunia kerana menetap di sebuah lapangan terbang di Paris selama 18 tahun,  dilaporkan meninggal dunia, demikian menurut  Badan Penyiaran Britain (BBC) semalam.
Mehran Karimi Nasseri  menjadikan sebahagian kecil kawasan di Lapangan Terbang Roissy Charles de Gaulle sebagai kediamannya sejak 1988 hingga 2006.
Kisah hidupnya menjadi inspirasi pengarah Hollywood, Stephen Spielberg untuk menghasilkan filem bertajuk The Terminal lakonan Tom Hanks.
Disebabkan filem tersebut, Mehran mendapat perhatian media antarabangsa dengan ramai pemberita berebut-rebut  menemu bual lelaki itu sehinggakan pada suatu ketika, dia menerima sehingga enam temu bual sehari.
Mehran dilahirkan pada 1956 di wilayah Khuzestan, Iran. Dia dilaporkan pergi ke Eropah untuk mencari ibu kandungnya.
Selama beberapa tahun, dia menetap di Belgium dan diarah keluar oleh beberapa negara termasuk Britain, Belanda dan Jerman kerana tidak mempunyai dokumen imigresen yang sah.

Mehran kemudian tiba di Perancis dan menjadikan Terminal 2F Lapangan Terbang Roissy Charles de Gaulle sebagai ‘rumahnya’.
Rutin harian lelaki itu dihabiskan dengan menulis mengenai kehidupannya dalam sebuah buku nota serta membaca buku serta  surat khabar.
Meskipun diberi status pelarian dan dibenarkan tinggal di Perancis pada 1999, Mehran menetap di lapangan terbang tersebut hingga 2006 di mana ketika itu, dia dibawa ke hospital untuk menjalani rawatan akibat sakit.
Dia kemudian tinggal di sebuah hostel menggunakan wang diperoleh hasil daripada filem The Terminal.
Mehran dilaporkan kembali ke lapangan terbang itu beberapa minggu lalu dan tinggal di situ sehingga meninggal dunia akibat sakit tua.
Beberapa pegawai berkata, Mehran ditemui dengan ribuan Euro wang tunai dalam simpanannya. – Agensi


Azmin calon PM jika Muhyiddin kalah di Pagoh?
Oleh MOHD RASDAN AHMAD

13 November 2022, 4:39 pm
PETALING JAYA – Penyandang Ahli Parlimen Gombak, Datuk Seri Azmin Ali akan diangkat sebagai calon Perdana Menteri bagi Perikatan Nasional (PN) jika presidennya, Tan Sri Muhyiddin Yasin kalah di kerusi Parlimen Pagoh.
Kenyataan tersebut telah dibuat oleh Ahli Majlis Kerja Tertinggi (MKT) Barisan Nasional (BN), Datuk Seri Shabery Cheek dalam satu sidang akhbar yang disiarkan secara langsung melalui BNComms semalam.
Jelasnya, dalam Pilihan Raya Umum ke-14 sebelum ini, Muhyiddin memenangi kerusi Pagoh dengan bantuan undian oleh pengundi bukan Melayu di atas tiket Bersatu (Pakatan Harapan) ketika itu.
“Namun kali ini berbeza, satu dapatan kajian menjangkakan beliau kemungkinan kalah selepas Bersatu bergabung dengan Pas atas tiket Perikatan Nasional.
“Jika beliau kalah siapa lagi yang akan diangkat kalau bukan Azmin Ali, tidak akan angkat Haji Hadi (presiden Pas) dan Faizal Azumu (Bersatu) sebagai Perdana Menteri?” soalnya.
Tambah Shabery, beliau merasakan PN mempunyai masalah besar jika mereka menang 2/3, tetapi Muhyiddin kalah yang ternyata mendapat sokongan daripada lebih 20,000 pengundi Cina.

“Pengundi Cina di sana (Pagoh) masih lagi PH. Sebab itu Muhyiddin dalam beberapa kenyataannya dia terlalu takut apabila ada pimpinan Pas mula bercakap mengenai syurga dan neraka, sehingga beliau terpaksa mohon maaf.
“Ertinya beliau takut dengan imej Pas yang terlalu kuat dalam PN menyebabkan beliau bakal kehilangan besar pengundi Cina di kawasan beliau sendiri.
“Jadi ini kita kena hadapi dalam PRU kali ini yang dikatakan ‘naga tanpa kepala’, Azmin perlu selesaikan perkara ini,” ujarnya. -KOSMO! ONLINE.


Berakhirlah Pencarianku tukar penyanyi, Ikhwan Fatanna kecewa dipersalahkan
Oleh LIA OTHMAN

13 November 2022, 3:52 pm
PETALING JAYA – Komposer lagu Berakhirlah Pencarianku, Ikhwan Fatanna terkilan apabila segelintir peminat menyalahkan dirinya sebagai punca lagu berkenaan tidak dinyanyikan oleh Ernie Zakri dan Hafiz Suip pada Semi Final Muzik-Muzik Ke-37 (SFMM37).
Ikhwan berkata, dia sendiri berasa sedih dan berusaha untuk menerima keputusan yang sudah dibuat pihak pengurusan dan syarikat rakaman kedua-dua penyanyi berkenaan.
“Kenapa ada yang marah saya tentang lagu Berakhirlah Pencarianku. Saya juga turut bersedih tapi saya usaha berdamai dengan keputusan yang telah dibuat.
“Saya sudah kena dua kali, sebelum ini dengan lagu Coretan Pilu dan sekarang lagu ini pula, pastinya saya kecewa,” ujarnya.
Terdahulu, Ernie mengesahkan tidak akan menyanyikan lagu Berakhirlah Pencarianku di pentas SFMM37 selepas dimaklumkan pihak pengurusan.
Lagu ciptaan bersama Wan Saleh dan lirik oleh Datuk A. Aida itu akan dinyanyikan oleh Wani Kayrie dan Ahmad Syafiq.

Dalam pada itu, Ikhwan yang juga seorang penyanyi memberitahu apa yang berlaku di luar bidang kuasanya sebagai pencipta lagu.
“Hidup ini bukan atas kawalan saya. Saya dah galas dan jalankan tanggungjawab menciptakan lagu untuk anda semua sampai hati marah dan salahkan saya?
“Kita kerja belakang tabir saja bukan penting pun ya,” ujarnya.
Bagaimanapun, pelantun Bismillah ini berterima kasih kepada peminat yang mengundi lagu tersebut sehingga layak ke SFMM37.
Dia juga berharap lagu berkenaan dinyanyikan dengan baik oleh dua penyanyi ganti iaitu Wani Kayrie dan Syafiq pada malam pertandingan itu nanti.
“Saya reda, kena menjaga hati semua orang. Peminat yang undi lagu ini, syarikat rakaman yang bantu promo lagu ini dan beri peluang kerja pada saya.
“Hafiz dan Ernie yang juga sahabat saya, penyanyi ganti Wani dan Syafiq yang juga kawan-kawan saya. Jadi jagalah juga hati saya.
“Impian pastinya melihat Hafiz dan Ernie kerana mereka yang bawa lagu ni ke tempat yang lebih baik,” ujarnya.


Suami isteri maut motosikal bertembung pacuan empat roda
Oleh ABDUL RASHID ABDUL RAHMAN

13 November 2022, 4:07 pm
BENTONG – Pasangan suami isteri yang dalam perjalanan pulang menghadiri kenduri kahwin maut selepas motosikal dinaiki mereka bertembung dengan sebuah pacuan empat roda di Kilometer 16 Jalan Bentong-Raub di sini hari ini.
Mangsa yang maut dalam kejadian kira-kira pukul 5 pagi itu ialah penunggang motosikal Anuwar Razali, 26, dan isterinya Nisah Abas, 26, berasal dari Kampung Orang Asli Sungai Miak.
Ketua Polis Daerah Bentong Superintendan Zaiham Mohd. Kahar berkata, ketika kejadian kedua-dua mangsa dalam perjalanan balik ke Kampung Sungai Miak selepas menghadiri majlis perkahwinan di Kampung Paning di sini.
“Hasil siasatan awal mendapati motosikal yang dinaiki suami isteri itu telah memotong motosikal di hadapannya lalu terbabas masuk ke laluan bertentangan dan bertembung dengan pacuan empat roda yang datang dari arah bertentangan.
“Akibat kemalangan itu, penunggang dan pembonceng motosikal meninggal dunia di tempat kejadian manakala pemandu pacuan empat roda tidak mengalami kecederaan,”katanya di sini hari ini.
Menurutnya mayat mangsa telah dihantar ke Hospital Bentong untuk bedah siasat dan kes disiasat mengikut Seksyen 41 (1) Akta Pengangkutan Jalan 1987.-KOSMO! ONLINE


Influencer, ibu maut kemalangan pulang sambut hari jadi
Oleh NOOR HASLIZA NUSI

13 November 2022, 3:42 pm
GEORGE TOWN – Seorang pempengaruh media sosial TikTok bersama ibunya dilaporkan maut dalam kemalangan melibatkan sebuah kereta di Lebuh Raya Tun Dr. Lim Choong Eu, Jelutong di sini pagi tadi.
Difahamkan, kejadian kira-kira pukul 4 pagi itu berlaku apabila mangsa, M. Sivarajini atau popular TikTok dengan nama Ranju dan ibu, A. Shandy, 54, dalam perjalanan pulang menyambut hari jadinya ke-25 tahun.
Kesemua mereka dalam perjalanan pulang ke rumah di Juru, Seberang Perai Tengah.
Akibat kemalangan itu, tiga lagi mangsa terdiri seorang lelaki dipercayai abang Ranju dan dua budak lelaki dan perempuan masing-masing berusia enam dan 10 tahun dilaporkan mengalami kecederaan pada kaki serta kepala.
Difahamkan, kenderaan yang dipandu bakal tunang Ranju hilang kawalan dan terbabas lalu merempuh penghadang jalan di lebuh raya berkenaan.
Untuk rekod, akaun TikTok milik Ranju kini mempunyai 29,000 pengikut dan 126,000 tanda suka.

Sementara itu, saudara Ranju, S. Suresh, 34, berkata, ketika kejadian dua beranak tersebut dikatakan baru selesai menyambut hari jadi dan mereka dipercayai datang ke pusat bandar ini sekadar untuk bersiar-siar.
“Kami terima panggilan kejadian pada pukul 6 pagi tadi dan terus bergegas ke Hospital Pulau Pinang dari Taiping. Sepatutnya, hari ini kami sekeluarga bertemu Ranju dan ibunya untuk membincangkan urusan majlis pertunangannya yang bakal diadakan pada 3 Disember ini.
“Segala persiapan majlis tunang dan kahwin yang dijangka pada Januari tahun depan juga sudah siap termasuk hantaran dan bayaran deposit kanopi semalam,” katanya kepada Kosmo! di sini tadi.
Suresh memberitahu, jenazah kedua-dua beranak itu akan dibawa pulang ke Matang, Taiping di Perak sebaik bedah siasat selesai dijalankan petang ini. – KOSMO! ONLINE


Jalan depan rumah bakal menantu Jokowi diturap tar menjelang majlis perkahwinan
Oleh KOSMO!

13 November 2022, 4:24 pm
JAKARTA –  Sebatang jalan di hadapan rumah bakal menantu Presiden Joko Widodo (Jokowi), diturap menjelang majlis perkahwinannya yang dijadual berlangsung pada Disember ini, lapor laman berita Tribunnews kelmarin.
Kerja-kerja penurapan jalan di hadapan rumah gadis bernama Erina Gudono itu dikatakan menelan belanja sebanyak 193 juta rupiah (RM57,716),  melibatkan laluan sepanjang 387 meter.
Kediaman tersebut terletak di Kabupaten Sleman, Jogjakarta.
Menurut kontraktor penurapan, Suprianto, proses menampal jalan bermula pada Selasa lalu dan diikuti dengan penurapan keesokan harinya.
“Turapan itu akan menjadi kurang kukuh jika ia terlalu basah jadi, kami perlu sesuaikan dengan keadaan cuaca. Ia selesai hari ini (Rabu lepas),” katanya.
Erina atau nama penuhnya, Erina Sofia Gudono bakal melangsungkan perkahwinan dengan anak bongsu Jokowi, Kaesang Pangarep pada 10 Disember ini.

Sementara itu, Suprianto berkata, dia menerima tugasan itu daripada pejabat daerah setempat, namun, tidak mengetahui mengenai penyerahan cadangan.
“Setahu kami, ia berkaitan dengan majlis perkahwinan (Kaesang dan Erina), namun tidak mengetahui maklumat lanjut mengenai penyerahan cadangan. Kami hanya pelaksana,” katanya.


Naik pelamin atas katil, ramai doakan kesihatan pengantin
Oleh FLORINA DERIS

13 November 2022, 3:43 pm
PETALING JAYA – Seorang lelaki yang mengidap sakit kanser tahap empat naik pelamin dalam keadaan tidak mengizinkan mengundang sebak kepada tetamu yang hadir dalam majlis persandingan pasangan itu semalam.
Meskipun terlantar sakit di atas katil, pemuda itu kelihatan begitu gigih untuk tetap bersanding bersama pasangan yang setia menemani dirinya sekali gus mencetuskan pelbagai reaksi dalam kalangan netizen.
“Allahuakbar. Sebak rasanya melihat majlis perkhawinan Hashimi (pengantin lelaki) dengan keadaan tidak berapa sihat bersama pasangannya itu. Alhamdulillah, Allah permudahkan segalanya. Semoga kekal hingga ke jannah dan diberi keajaiban untuk kesembuhan,” kata pemilik akaun TikTok tersebut menerusi kapsyen video.
Rata-rata netizen meluahkan rasa simpati dan mendoakan kesihatan serta kebahagiaan pasangan tersebut.
“Jika sudah ditakdirkan oleh Allah, mereka akan tetap bersama dan tiada siapa yang dapat melawan ketentuan daripadaNya. Semoga sentiasa berada dalam lindungan Allah dan bahagia serta kekal hingga ke jannah,” ujar seorang pengguna.
“Allahuakbar, semoga dipermudahkan segala urusan. Hebatnya pengantin perempuan yang sanggup menerima seadanya dia (pengantin lelaki),” puji seorang lagi pengguna.

“Semoga adik cepat sembuh dan bebas daripada kanser serta dipermudahkan segala urusan rawatan. Selamat pengantin baru dan semoga berbahagia hingga ke jannah,” komen seorang pengguna lain di media sosial berkenaan.
Dalam pada itu, menerusi akaun TikTok milik pengantin perempuan di ruangan komen video tular berkenaan, @mamadoublecapitalA berterima kasih dengan komen-komen positif dan doa yang diberikan daripada para netizen.
“Suami saya merupakan seorang penghidap kanser Leiomyosarcoma tahap empat. Terima kasih kepada semua dan semoga doa kalian berbalik kepada anda semula,” katanya. – KOSMO! ONLINE


Empat beranak maut rempuh kereta keluar simpang
Oleh DIYANATUL ATIQAH ZAKARYA

13 November 2022, 3:24 pm
ALOR GAJAH – Perjalanan enam sekeluarga ke Langkawi bagi meraikan hari jadi berakhir tragedi apabila empat daripadanya maut dalam nahas di Simpang Tiga Jalan Kolam, Machap, di sini, pagi tadi.
Dalam kejadian kira-kira pukul 7.45 pagi itu, mangsa, Ibrahim Daud, 71; isterinya Latipah Dorahim, 66, dan menantu Syazana Tharin, 30, serta cucu, Yusuf Daniel Muhammad Izwan, 5, meninggal dunia akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, ketika kejadian kesemua mangsa yang menaiki kenderaan pelbagai guna (MPV) Toyota Estima dalam perjalanan ke Langkawi bagi meraikan warga emas, Ibrahim Daud yang menyambut tarikh kelahirannya hari ini.
Katanya, setiba di lokasi MPV dinaiki mangsa yang dari arah Alor Gajah telah melanggar sebuah pacuan empat roda Toyota Land Cruiser yang keluar simpang untuk membelok ke kanan menghala ke Selandar.
“MPV dibawa Muhammad Izwan Ibrahim, 30, iaitu anak kepada pasangan warga emas berkenaan cuba mengelak ke arah kanan dan membrek sejauh lima meter.
“Bagaimanapun mereka telah melanggar juga Land Cruiser itu di bahagian kiri hadapan menyebabkan mangsa lelaki warga emas meninggal dunia di tempat kejadian akibat kecederaan parah di kepala,” katanya dalam satu kenyataan akhbar di sini, hari ini.

Mengulas lanjut Arshad berkata, tiga lagi mangsa bagaimanapun meninggal dunia ketika mendapatkan rawatan di Hospital Alor Gajah.
“Pemandu Muhammad Izwan tidak mengalami kecederaan, namun seorang lagi anaknya Aniq Fahim yang umurnya belum diketahui kini di zon merah.
“Kesemua mayat telah dihantar ke Unit Forensik Hospital Alor Gajah untuk proses bedah disiasat, manakala pemandu Land Cruiser berusia 59 tahun telah ditahan pada pukul 11 pagi tadi semasa memberi keterangan di Balai Polis Trafik Alor Gajah,” katanya.
Katanya, kes disiasat mengikut Seksyen 41(1) Akta Pengangkutan Jalan 1987.-KOSMO! ONLINE


Meriah ‘birthday’ anak dara Che Ta, 8 tahun 8 biji kek
Oleh MOHAMMAD SHAHEMY AZMI

13 November 2022, 4:33 pm
PETALING JAYA – Sambutan hari jadi anak kepada selebriti terkenal Rozita Che Wan atau Che Ta, Aaisyah Dhia Rana menarik perhatian netizen apabila diraikan dengan lapan biji kek sebagai simbolik usianya yang kini genap lapan tahun.
Perkara tersebut dikongsikan Che Ta dalam Instagramnya usai meraikan majlis hari jadi anak perempuan tunggalnya itu bersama ahli keluarga yang lain.
“Lapan tahun, lapan biji kek. Sambutan majlis hari jadi Aaisyah Dhia Rana,” tulisnya ringkas.
Dalam hantaran itu, Che Ta turut berkongsi beberapa keping foto memperlihatkan pelbagai jenis kek pelbagai saiz dan corak dengan hampir semua manisan itu menepati tema warna merah .
Menerusi hantaran berbeza, isteri kepada pelakon Zain Saidin itu juga berkongsi foto Aaisyah bergaya dengan memakai pakaian berwarna merah jambu yang dipadankan dengan skirt berona keemasan.
Perkongsian kemeriahan sambutan majlis hari jadi Aaisyah itu sekali gus menarik perhatian netizen apabila meninggalkan doa dan ucapan kepada kanak-kanak itu. Bahkan terdapat juga komen-komen lucu ditinggalkan pengikutnya sekadar untuk bergurau.

“Nanti umur 40 tahun, kek pun 40 biji juga ke?” soal seorang netizen.
“Masya-Allah Aaisyah macam budak perempuan Arab. Alhamdulillah, selamat hari jadi cantik,” tulis seorang netizen.
“Nanti dah besar, tak tahulah berapa hantaran Aaisyah. Apa-apa pun selamat hari jadi,” kata seorang pengguna Instagram.
Aaisyah merupakan anak hasil perkahwinan Che Ta bersama Zain Saidin pada 2013 selain turut mempunyai dua orang anak iaitu Ammar Effendy dan Aniq Ezzra hasil perkahwinan bersama suami pertamanya. Minggu lalu, Che Ta memaklumkan mahu meraikan hari lahir Aaisyah sebagai besar-besaran sebaik sahaja anak bongsunya itu sembuh daripada jangkitan Covid-19. – KOSMO! ONLINE


Hakim Danish lakar sejarah raih gelaran Asia Talent Cup
Oleh MUHAMMAD RIDUAN MOHD HANAFIAH

13 November 2022, 4:12 pm
KUALA LUMPUR – Pelumba berbakat negara, Hakim Danish Ramli melakar sejarah apabila merangkul gelaran Asia Talent Cup (ATC) buat julung kalinya pada perlumbaan penutup di Litar Antarabangsa Mandalika di Indonesia sebentar tadi.
Pada perlumbaan penuh mencabar tersebut, Danish yang memulakan saingan di petak ketiga berusaha keras meskipun diasak hebat terutama pencabar terdekatnya dari Jepun, Shinya Ezawa.
Danish yang berusia 15 tahun bijak menutup segala ruang selepas beberapa kali aksi saling memintas sebelum berjaya meloloskan diri untuk menamatkan perlumbaan tempat kedua.
Meskipun berusaha untuk muncul juara pada perlumbaan terakhir itu namun Danish mengambil langkah berhati-hati dan pelumba Indonesia, Veda Ega Pratama muncul juara pusingan terakhir itu.
Danish diangkat juara ATC 2022 selepas mengumpul 187 mata manakala Ezawa mengumpul 177 mata dan diikuti Pratama di kedudukan ketiga dengan 141 mata.
Pelumba kelahiran Terengganu itu layak diangkat juara ATC 2022 selepas tujuh kali menaiki podium dengan merangkul empat kemenangan sepanjang enam pusingan perlumbaan musim ini.

Lebih manis ia adalah kejayaan pertama anak Malaysia merangkul gelaran ATC sejak perlumbaan tersebut pertandingan pada 2014. -KOSMO! ONLINE


Operasi pencarian Aiman lemas di Pantai Marina diperluas
Oleh NIK NUR IZZATUL HAZWANI NIK ADNAN

13 November 2022, 3:57 pm
KEMAMAN – Operasi mencari dan menyelamat hari ketiga hari ini budak lelaki yang dikhuatiri lemas di alur sungai Kuala Kemaman berhampiran Pantai Marina diperluaskan sehingga 10 kilometer radius.
Ketua Polis Daerah Kemaman, Superintendan Hanyan Ramlan berkata, operasi tersebut turut dibantu dua ekor anjing pengesan unit K9 Jabatan Bomba dan Penyelamat Malaysia (JBPM).
“Kita turut menggunakan lapan buah bot dari pelbagai agensi dan dibantu orang awam termasuk nelayan.
“Pencarian juga dilakukan di sekitar kawasan laut di luar muka kuala Kemaman,” katanya ketika ditemui Kosmo! di lokasi kejadian di sini hari ini.
Kosmo! hari ini melaporkan Mohamad Aiman Asyraf Shahrulzaman,11, yang merupakan murid tahun lima Sekolah Kebangsaan Chukai, dikhuatiri lemas selepas dihanyutkan arus deras ketika mandi bersama dua rakan sekolahnya pada pukul 3 petang. – KOSMO! ONLINE


Warga emas dipuji bantu anak anjing
Oleh NUR ALWANI A. BAKAR

13 November 2022, 3:17 pm
PETALING JAYA – Seorang warga emas menjadi tumpuan di media sosial selepas tindakannya membantu seekor anak anjing tular dalam kalangan netizen.
Warga emas yang bertopi keledar biru itu dilihat menolak anak anjing yang masih kecil ke seberang jalan dengan menggunakan sebatang kayu.
Aksi tersebut dirakam oleh seorang individu wanita dan dikongsi di media sosial tiktok menerusi akaun @salmiahahmadtbg.
“Aku nampak pak cik ini menyorong motornya ke bahu jalan sebelum mengambil sebatang kayu untuk menolong anak anjing tersebut,” tulis Salmiah di video tersebut.
Rata-rata pengguna meninggalkan komen yang memuji tindakan warga emas terbabit yang sangat prihatin terhadap haiwan tersebut walaupun haram untuk disentuh.
“Walaupun nampak sakit sorong anak anjing itu menggunakan kayu namun, tiada masalah kerana sekurang-kurangnya pak cik sudah membantu menyelamatkan nyawa haiwan ini,” komen Kumang.

“Terima kasih pak cik. Islam tidak menghalang kita untuk buat kebaikan kepada anjing,” tulis Siti.
“Sebagai seorang yang bukan beragama islam, apabila melihat orang muslim melayan anjing dengan baik, saya sangat menghormati kalian,” kata Christine di ruangan komen.
Dalam pada itu, orang ramai turut menyatakan bahawa sekiranya anjing dalam keadaan yang kering, masih boleh disentuh kerana yang najis adalah air liurnya sahaja.
Jabatan Mufti Negeri Perlis juga menyatakan bahwa, jika sentuhan berlaku dalam keadaan kering pada yang menyentuh dan disentuh maka hukum basuhan tidak diwajibkan berdasarkan kesepakatan ulama. -KOSMO! ONLINE


Kos import makanan global cecah AS$2 trilion
Oleh KOSMO!

13 November 2022, 3:00 pm
ROM, ITALI – Kos import makanan global dijangka mencecah AS$2 trilion (RM9.2 trilion) tahun ini sekali gus diramal memberi tekanan kepada negara-negara miskin dengan unjuran ekonomi yang lemah serta ratio hutang kepada keluaran dalam negara kasar (KDNK) yang tinggi, lapor laman berita Wion News kelmarin.
Menurut laporan dikeluarkan Organisasi Makanan dan Pertanian (FAO), harga makanan dunia melonjak ke tahap tertinggi pada Mac lalu selepas peperangan tercetus antara Russia dan Ukraine, yang merupakan antrara pengeluar bijirin terbesar dunia.
Meskipun terdapat Inisiatif Bijirin Laut Hitam yang dibroker oleh Pertubuhan Bangsa-Bangsa Bersatu (PBB) bermula Julai lalu bagi memastikan penghantaran bijirin yang selamat di rantau bergolak itu, ia tidak dapat menurunkan harga makanan di pasaran antarabangsa.
“Ini merupakan isyarat berbahaya dari perspektif bekalan makanan,” kata FAO dalam laporan tinjauan makanan yang dikeluarkan dua tahun sekali.
Susulan itu, kos import makanan dunia disasar mencecah AS$1.94 trilion (RM8.97 trilion) tahun ini, meningkat 10 peratus berbanding tahun sebelumnya dan lebih lebih tinggi daripada yang diramal.
Laporan tersebut turut menekankan bahawa volum import makanan negara berpendapatan rendah turut menyusut sebanyak 10 peratus berikutan perbelanjaan import makanan mereka tahun ini kekal tidak berubah.

“Para pengimport mendapati agak sukar untuk membiayai kenaikan perbelanjaan antarabangsa, yang berpotensi menandakan pengakhiran daya ketahanan mereka terhadap harga global yang lebih tinggi,” jelas FAO.
Tambah agensi PBB itu, dari segi input pertanian seperti baja yang memerlukan banyak tenaga untuk dihasilkan, kos import global dijangka melonjak hampir 50 peratus tahun ini kepada AS$424 bilion (RM1.9 trilion) sekali gus menyebabkan sesetengah negara terpaksa membeli dan menggunakannya pada kadar lebih sedikit.
“Ini seterusnya membawa kepada produktiviti lebih rendah, ketersediaan makanan domestik lebih rendah dan kesan negatif terhadap pengeluaran pertanian global serta bekalan makanan pada 2023,” ujarnya. – Agensi


[VIDEO] ‘Pulangkan duit ATM ‘error’ atau saya lapor polis’
Oleh MOHAMAD NAUFAL MOHAMAD IDRIS

13 November 2022, 3:03 pm
SHAH ALAM – Wanita yang mengambil wang orang lain daripada sebuah mesin pengeluaran wang automatik (ATM) masih diberi peluang untuk tampil bersemuka dengan pemilik wang itu atau rakannya.
Menurut rakan mangsa yang enggan dikenali, dia dan kawannya tidak menetapkan tempoh untuk suspek tampil bertemu namun memintanya untuk segera berbuat demikian.
“Sehingga hari ini, wanita itu masih belum jumpa atau menghubungi saya atau kawan saya.
“Kami minta dia segera tampil atau hubungi saya sebelum laporan polis dibuat,” katanya ringkas ketika dihubungi Kosmo! hari ini.
Sementara itu, Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya tidak menerima sebarang laporan polis berhubung kes terbabit.
Kosmo! semalam melaporkan wang milik seorang wanita dikebas orang lain gara-gara mesin ATM digunakannya mengalami masalah.

Kejadian itu berlaku apabila seorang wanita mahu mengeluarkan sejumlah wang daripada mesin itu namun terpapar ‘error’ di skrin mesin tersebut sebelum beredar.
Bagaimanapun, hasil pemeriksaan menerusi sistem perbankan dalam telefon pintar mendapati transaksi dilakukan berjaya dengan seorang wanita di belakangnya semasa kejadian telah mengambil wang itu. -KOSMO!ONLINE


Jangan buat hukum sendiri isu doktor lelaki sambut kelahiran bayi
Oleh ROSLIZA MOHAMED

13 November 2022, 2:43 pm
KOTA BHARU – Golongan agama atau individu dinasihatkan agar tidak membuat sebarang keputusan dan hukum sendiri berhubung isu suami yang membenarkan isteri bersalin dengan doktor lelaki digelar dayus.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, sebaliknya, mereka perlu merujuk kepada pihak yang mengeluarkan fatwa berhubung perkara itu.
“Mereka sepatutnya merujuk kepada yang benar. Sekiranya keputusan muzakarah, pandangan hukum dan fatwa membolehkan isteri bersalin dengan doktor lelaki, jadi ia tiada masalah.
“Jika ada perkara yang dilarang, sudah tentu ia perlu ditegah. Sememangnya ibu-ibu mahu doktor wanita menyambut kelahiran anak, namun mereka dibolehkan untuk bersalin dengan doktor lelaki jika dalam keadaan darurat. Ia perlu dilakukan kerana melibatkan nyawa,” katanya pada sidang akhbar di Pejabat Perhubungan Pas di sini hari ini.
Mengulas lanjut, Ahmad Marzuk yang juga calon Perikatan Nasional bagi Parlimen Pengkalan Chepa berkata, orang ramai diharap tidak membuat hukum sendiri berhubung perkara itu dan perlu merujuk kepada pihak tertentu sebelum membuat kenyataan.
Sebelum ini, tular di media sosial seorang wanita bergelar ustazah melabelkan golongan suami sebagai dayus kerana membenarkan doktor lelaki melihat kemaluan isteri ketika menyambut kelahiran bayi.

Selain itu, pendakwah tersebut turut mengupas situasi seseorang yang boleh kehilangan jiwa dan roh andai bersalaman dengan golongan selebriti.
Katanya, mereka harus teruja berjumpa dan bersalaman dengan alim ulama kerana bersalaman dengan artis boleh merosakkan roh dan jiwa dalaman seseorang jika dibandingkan dengan mereka yang rajin beribadah. – KOSMO! ONLINE


PRU15: Ahmad Said kecam kempen guna agama keterlaluan
Oleh MOHD AZLI ADLAN

13 November 2022, 2:39 pm
MARANG – Tindakan segelintir pemimpin Pas mengeluarkan hukum mengundi Barisan Nasional (BN) dan Pakatan Harapan (PH) akan masuk neraka disifatkan amat keterlaluan.
Pengerusi BN Terengganu, Datuk Seri Ahmad Said mengecam pendekatan kempen Pas tersebut yang dikhuatiri boleh mengelirukan dan memecah-belahkan masyarakat khususnya dalam kalangan penganut Islam.
“Sangat keterlaluan kempen (pemimpin Pas) menggunakan agama termasuk menentukan syurga dan neraka pengundi.
“Kita tidak diberi lesen atau tauliah oleh Allah untuk mengkafirkan orang,” katanya ketika ditemui sewaktu bertemu pengundi Parlimen Marang di Kampung Sungai Kerak di sini hari ini.
Ketua Pemuda Pas Sik, Mohd. Shahiful Mhd. Nasir sebelum ini dalam ceramah politiknya mendakwa sesiapa yang mengundi BN dan PH akan masuk neraka sebelum membuat permohonan maaf pada Jumaat lalu.
Ahmad yang juga calon Barisan Nasional (BN) Parlimen Kemaman berkata, kempen melampau menggunakan agama yang pernah memecah-belah rakyat Terengganu pada tahun 1980-an dan 1990-an tidak sepatutnya berlaku lagi pada PRU15.

Sementara itu, Naib Presiden Pas, Datuk Seri Ahmad Samsuri Mokhtar pula menganggap ketelanjuran Mohd. Shahiful itu sebagai kes terpencil.
Menteri Besar Terengganu berkenaan berkata, penceramah Pas terbabit juga telah menyedari kekhilafannya dan meminta maaf secara terbuka. – KOSMO! ONLINE


Ribut petir, hujan lebat di 7 negeri petang ini
Oleh TUAN NURHIDAYAH TUAN AB.GHANI

13 November 2022, 3:08 pm
PETALING JAYA – Ribut petir, hujan lebat dan angin kencang dijangka melanda beberapa kawasan di tujuh buah negeri sehingga 6 petang ini.
Jabatan Meteorologi (MetMalaysia) meramalkan cuaca buruk itu bakal menimpa seluruh kawasan di negeri Perlis.
“Seterusnya, bagi negeri Kedah, daerah yang terlibat adalah Langkawi dan Kubang Pasu, manakala di Terengganu, di daerah Dungun dan Kemaman.
“Keadaan sama diramal berlaku di Rompin, Pahang serta Sepang, Selangor,” kata MetMalaysia dalam laporan hari ini.
Menurut MetMalaysia, bagi Negeri Sembilan, kawasan yang terjejas dengan cuaca tidak menentu tersebut adalah di daerah Seremban, Port Dickson dan Rembau.
“Sementara di negeri Johor, Segamat, Mersing, Kota Tinggi dan Johor Bharu adalah antara kawasan yang turut diramal hujan lebat sehingga petang nanti.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” katanya. – KOSMO! ONLINE.


PRU15: PN,PH perjudi nasib dengan banjir
Oleh MOHD RASDAN AHMAD

13 November 2022, 2:46 pm
PETALING JAYA – Pakatan Harapan (PH) dan Perikatan Nasional (PN) menjadikan isu banjir sebagai satu perjudian kepada mereka bagi menghadapi Pilihan Raya Umum ke-15 (PRU15) Sabtu nanti.
Ahli Majlis Kerja Tertinggi (MKT) Barisan Nasional (BN), Datuk Seri Shabery Cheek berkata, dua parti tersebut yang berkuasa di beberapa negeri meramalkan akan adanya kejadian banjir besar pada hari mengundi nanti dan mereka hanya memperjudikan nasib mereka kepada situasi tersebut.
“Bagi PH iaitu di Selangor, Negeri Sembilan dan Pulau Pinang manakala PN adalah di Kelantan, Terengganu dan Kedah isu banjir adalah isu yang dibawa mereka sehingga hari ini.
“Kalau mereka berani mereka sudah bubarkan DUN masing-masing seperti mana yang telah dilakukan oleh negeri-negeri dikuasai BN, namun mereka takut dan jadikan banjir sebagai alasan mereka.
“Dengan keadaan dan alasan ini sebenarnya telah menjadi kelebihan besar kepada kami,” katanya pada sidang akhbar di saluarn BNComms sebentar tadi. – KOSMO! ONLINE.


PRU 15: Beri tumpuan untuk menang – PM
Oleh ABDUL RASHID ABDUL RAHMAN

13 November 2022, 3:12 pm
BERA – Perdana Menteri Datuk Seri Ismail Sabri Yaakob berkata tidak kira siapa dalam UMNO dan Barisan Nasional (BN) mereka perlu memberikan tumpuan untuk memang dalam Pilihan Raya Umum Ke-15 (PRU15).
Beliau berkata, tindakan berbalas kenyataan dalam kalangan calon dan pimpinan BN tidak membawa kebaikan kepada parti itu yang sedang berusaha untuk menang kerusi yang ditandingi bagi membolehkan BN membentuk kerajaan.
“Saya harap perkara-perkara lain itu kita ketepikan dulu, yang pentingnya solidariti dalam UMNO dan BN mesti dilihat dan ditonjolkan kerana rakyat sedang melihat, rakyat akan membuat pelnbagai spekulasi kalau kita dilihat tidak bersama-sama di dalam menghadapi PRU15.
“Apa pun kita buat yang pentingnya adalah jaga nama baik parti, yang pentingnya tingkat keyakinan rakyat untuk parti kita, untuk kita menang jadi parti yang dominan selepas PRU15,”katanya dalam sidang akhbar pada Majlis Ramah Mesra bersama penduduk Kampung Batu Papan di sini hari ini.
Beliau mengulas tindakan Presiden UMNO, Datuk Seri Dr. Ahmad Zahid Hamidi dan calon BN Parlimen Sungai Buloh, Khairy Jamaluddin yang dilihat sering berbalas kenyataan khususnya berhubung isu pencalonan bekas Ahli Parlimen Rembau terbabit.-KOSMO! ONLINE